Jehová Diosan arunakapajj askiwa | Taman yatjjatañataki\nYatiyañataki (congregacionan yatjjatañataki) | Septiembre 2013\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Birmano Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Colombia markan amparamp parlirinakataki Coreano Criollo haitiano Croata Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hiligaynon Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kazajo Kikuyu Kiniaruanda Kirguís Kirundi Kwangalí Kwanyama Letón Lingala Lituano Luo Malayo Malgache Maltés México markan amparamp parlirinakataki Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Rusia markan amparamp parlirinakataki Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uruund Uzbeko Vendal Vietnamita Waray-Waray Wayuunaiki Wolaita Xhosa Yoruba Zulú Árabe\nJehová Diosan arunakapajj askiwa\n“[Jehová Dios] Tatitun arunakapajj askiwa, jan yatiñan jaqer yatiñan tukuyiriwa.” (SAL. 19:7)\n¿Kuna toqenakatsa Jehová Diosajj Biblian ewjjtʼistu?\n¿Kunjamsa Jehová Diosan ewjjanakapajj jichhürunakan yanaptʼistaspa?\n¿Kunatsa Jehová Diosan arunakapar confiyañasa?\n1. Tantachäwinakasanjja, ¿kuna yatichäwinakatsa sapa kuti yatjjattanjja, ukat ukham yatjjatañajj kunatakis yanaptʼistu?\nYATIYAÑATAKI revista mä jutïr tantachäwitak waktʼayaskasajja, inas akham jisktʼasirïsta: ‘¿Janit uka toqet yatjjatawayktanjja?’ sasa. Yamas jumatï Jehová Diosan Qhanañchirinakapampi walja tiempo tantachasiskstajja, inas yaqhep yatichäwinak kutin kutin yatjjatasitap amuysta. Niya sapa kutiw Diosan Reinopata, Jesucriston loqtasïwipata, yatiyañ toqeta, munasiña ukat iyawsäwi toqet yatjjattanjja. Uka yatichäwinakat kutin kutin yatjjatañaw iyawsäwisan chʼollqhëñasataki ukat kuntï ‘Diosan arunakapajj yatichkistu uk lurañataki’ ukat ‘jan aleqak ischʼukirïñasataki’ yanaptʼistu (Sant. 1:22).\n2. 1) ¿‘Tatitun arunakapa’ siski ukajj kamsañs muni? 2) ¿Diosan leyinakapampi ukat jaqenakan leyinakapampejj kunansa mayjäpjje?\n2 ‘Tatitun arunakapa’ sasin hebreo arut jaqokipatäki ukajja, Diosajj markapar leyinaka ukat mandamientonaka churkäna ukhamarak kuntï lurapjjañap maykäna ukanak sañ muni. Jaqenakan apsut leyinakajj janiw Diosan leyinakapjamäkiti, kunattejj awisajj mayjtʼayasiñapa jan ukajj askichtʼasiñapaw wakisi. Ukampis Jehová Diosan leyinakapajj cheqapawa, atiniskayawa ukat jiwasan askisatakirakiwa. Diosajj markapar leyinak nayrajj churkäna ukanakat yaqhep janis jichhürunakan phoqkstanjja, janiw jan walir tukkiti. Kunattejj salmo qellqerejj akham sänwa: ‘Arunakamajj wiñayatakiwa’ sasa (Sal. 119:144, NM).\n3, 4. 1) ¿Diosan arunakapanjj kunas utjaraki? 2) ¿Israelitanakatï ukanak istʼapjjaspäna ukajj kuna askinaksa jikjjatapjjaspäna?\n3 Diosan arunakapanjja, awisajj amuyasiñasatak ewjjtʼanakajj utjarakiwa, uk inas amuysta. Nayra Israel markajja, sapa kutiw Diosan profetanakap toqejj ewjjtʼanak katoqäna. Amtañäni, israelitanakajj Suma Oraqer niya mantañampïsipkäna ukhajja, akham sasaw Moisesajj ewjjtʼäna: “Jan jumanakpacha engañasipjjamti, janiraki Diosata armasimti ni yaqha diosanakarus yupaychapjjamti ni jupanakarus altʼasipjjarakimti, jan ukasti Diosaw jumanakatak colerasispa” sasa (Deu. 11:16, 17). Diosajj walj kutiw markaparojj wakiskir ewjjtʼanak churäna sasaw Bibliajj qhanañchi.\n4 Ukat walja kutirakiw Jehová Diosajj israelitanakar Jupar ajjsartapjjañapataki, arunakap istʼapjjañapataki ukat sutip jachʼañchapjjañapatak mandamientonak churäna (Deu. 4:29-31; 5:28, 29). Jupanakatï uka mandamiento arunakapar istʼapjjaspäna ukhajja, walja bendicionanakwa katoqapjjaspäna (Lev. 26:3-6; Deu. 28:1-4).\n¿ISRAELITANAKAJJ DIOSAN ARUNAKAPAR ISTʼAPJJPACHÄNTI?\n5. ¿Kunatsa Diosajj Ezequías reyir arjjatäna?\n5 Israelitanakajj jan walinakan jikjjatasipkäna ukhajja, Jehová Diosajj arsutanakap phoqhapunïnwa. Amtañäni, kunapachatï Asiria marka apnaqer Senaquerib reyejj Judá marka katuntäna ukat Ezequías reyir jaqsuñ munäna ukhajja, mä angelap khitasaw Jehová Diosajj markapar yanaptʼäna. Ukat mä arumanakwa Diosan angelapajj 185.000 asirio soldadonakar jiwarayäna, ukhamatwa Senaquerib reyejj wali phenqʼasis oraqepar kuttʼawayjjäna (2 Cró. 32:21; 2 Rey. 19:35). ¿Kunatsa Diosajj Ezequías reyir arjjatpachäna? Kunattejj Ezequiasajja “[Jehová] Tatitumpipuniwa suma sarnaqäna, janiw jupatjja saraqkänti, ukhamarakiw jupajj phoqhäna Moisesaru Tatitojj mandamiento arunakapa churkäna ukanakjja” (2 Rey. 18:1, 5, 6).\nJehová Diosan arunakapaw Josías reyirojj cheqa yupaychäwi arjjatañapatakejj yanaptʼäna (6 tʼaqa uñjjattʼäta)\n6. ¿Kunjamsa Josías reyejj Diosar confiyatap uñachtʼayäna?\n6 ¿Jehová Diosan arunakap khitis sum phoqharakïna? Josías reyiw phoqhäna. Kimsaqallqo maranïkäna ukhatpachaw ‘Josías reyin luratanakapajj cheqapäna Tatitun nayraqatapana’, janiw ‘kawksarus saraqkänti’ (2 Cró. 34:1, 2). Josiasajja, idolonakar tukjasa ukat cheqa yupaychäwi uttʼayasaw Diosar taqe chuyma confiyatap uñachtʼayäna. Ukham luratapatwa, jupasa ukat markpachasa bendecitäpjjäna (2 Crónicas 34:31-33 liytʼasiñapawa).\n7. Israelitanakajj Diosan arunakap jan istʼjjapjjäna ukhajja, ¿kunas pasäna?\n7 Ukampisa, Jehová Diosan markapajj janiw Jupan arunakap istʼapkapunïnti. Jupanakajj walja maranakaw Diosan arunakap istʼapjjaniti janicha uka toqet pächasipjjäna. Ukat iyawsäwipan aynachtʼapjjäna ukhajja, yaqhepajj jankʼakiw jaqenakan yatichäwipamp apayasisin kʼari diosanakar yupaychjjapjjäna (Efe. 4:13, 14). Ukat kunjamtï Diosajj arskänjja, arunakapar jan confiyapjjäna ukhajj jan walinwa uñjasipjjäna (Lev. 26:23-25; Jer. 5:23-25).\n8. ¿Kunsa Israel markan sarnaqäwipat yateqsna?\n8 ¿Kunsa Israel markan sarnaqäwipat yateqsna? Jichhürunakanjja, jiwasajj jupanakjamarakiw ewjjtʼanaka ukat cheqañchäwi arunak katoqtanjja (2 Ped. 1:12). Biblia liyiñaw ukanak amtañatakejj yanaptʼistu. Ukat niyakejjay amuytʼasis sarnaqer luratästanjja, jiwasaw Diosan arunakapar istʼañäniti jan ukajj munañasarjamakich sarnaqañäni uk amtañasa (Pro. 14:12). Jichhajja, kunatsa Diosan arunakapar atinisiñasa ukat arunakapar istʼasajj kuna askinaksa jikjjatsna ukwa yatjjataskañäni.\nDIOSAR ISTʼAM UKAT JAKASKAKIM\n9. Israelitanakajj wasarankasipkäna ukhajja, ¿kunjamsa Jehová Diosajj jupanakampïskatap uñachtʼayäna?\n9 Kunapachatï israelitanakajj “jachʼa ajjsarkañ wasar[näm]” 40 maranak sarañ qalltapjjäna ukhajja, Jehová Diosajj kunjampunsa jupanakar irpani, jarkʼaqani ukat uñjani uk janiw sum qhanañchkänti. Ukhamäkchïnsa, Juparu ukat ewjjanakapar confiyapjjañapatakejj kutin kutinwa kunaymanit uñachtʼayäna. Jehová Diosajja, urun mä qenayampi ukat arumajj mä ninampiw irpäna, ukhamatwa israelitanakarojj uka ajjsarkañ wasaran jupanakampïskatap amtayäna (Deu. 1:19; Éxo. 40:36-38). Ukatjja kunanakatï jakañatak wakiskäna uksa churarakïnwa. “Janirakiw isinakapas thanthaskänti, ni kayunakapas pʼusuntkarakïnti.” Cheqansa, ‘janipuniw kunas jupanakatakejj pistʼkänti’ (Neh. 9:19-21).\n10. ¿Kunjamsa Jehová Diosajj jichhürunakan markapar yanaptʼaski?\n10 Jichhürunakanjja, Diosan loqtirinakapajj paraisor niya mantañampïsktanwa. ¿‘Jachʼa tʼaqhesïwita’ qhespiñatakejj kunatï wakiski ukwa churistani sasin Jehová Diosar confiytanti? (Mat. 24:21, 22; Sal. 119:40, 41.) Jehová Diosajj janiw paraisorojj qenay toqes ni mä ninampis irpkistuti. Ukampis markap toqew amuyasiñasatakejj yanaptʼistu. Sañäni, Jehová Diosamp sum apasiñasatakejj Bibliat sapak liyiñasataki, Familiana Diosar Yupaychañataki Aruman yatjjatañasataki, tantachäwinakaru ukat yatiyir sarañasatakiw chʼamañchtʼistu. ¿Uka ewjjtʼanakarjam phoqhañatakejj kunatï wakiski uk lurasktanti? Ukanak phoqhañaw jukʼamp iyawsäwinïñatak yanaptʼistani ukat uka iyawsäwirakiw paraisoptayat Oraqer mantañatak yanaptʼistani.\nJehová Diosan ewjjanakap istʼañaw Tantachasiñ Utanakan jan kuna chiji utjañapatak yanaptʼistu (11 tʼaqa uñjjattʼäta)\n11. ¿Kunjamanakatsa Jehová Diosajj jiwasan askis munatap uñachtʼayi?\n11 Diosan markapajj apayankistu uka yatichäwinakajja, janiw iyawsäwisan chʼollqhëñasatakik yanaptʼkistuti, jan ukasti jakäwisan suma amtanakar puriñasatakis yanaptʼarakistuwa. Amuytʼañataki, walja yänakanïñat jan sinti llakisiñataki ukat kunatï wakiski ukamp kusisit jakasiñatakiw ewjjtʼistu. Ukatjja, kunjamsa isisiñasa, kʼachachtʼasiñasa, kuna kasta kʼuchirtʼäwinaksa ajlliñasa ukat jachʼa yateqañ utar sarañat kunsa amtañasa uksa ewjjtʼarakistuwa. Ukat chijir jan puriñatakejj kunjamsa utas lurañasa ukat auto apnaqañasa, Tantachasiñ Uta uñjañasa ukat jan waltʼäwi utjaspa ukatakejj kunjamsa wakichtʼassna uka toqenakat ewjjtʼkistu ukatsa wal yuspärtanjja. Taqe uka ewjjtʼanakajja, Jehová Diosajj jiwasan askis munatapwa uñachtʼayi.\nDIOSAN EWJJTʼANAKAPAW NAYRÏR CRISTIANONAKAR YANAPTʼÄNA\n12. 1) ¿Kuna toqetsa Jesusajj apostolonakapar sapa kuti parlirïna? 2) ¿Kunsa Pedrojj janipun armkänjja, ukat ukajj kunjamsa jiwasar yanaptʼistu?\n12 Nayrïr patak maranakanjja, Diosan markapajj sapa kutiw ewjjtʼanak katoqapjjäna. Jesusajj sapa kutiw kunja wakiskiris altʼat chuymanïñajj uk arkirinakapar säna. Ukampis janiw kunas altʼat chuymanïñajj ukak siskänti, jan ukasti kunjamsa altʼat chuymanïpjjaspa uk luratanakapampiw uñachtʼayäna. Jiwayatäñatak janïr katuntatäkäna uka arumajja, Jesusajj apostolonakaparuw Pascua amtañatak tantachthapïna. Ukat apostolonakapajj manqʼasipkäna ukhajja, Jesusajj mesat sartasinjja, jupanakan kayunakapwa jareqäna, ukjja uywatanakakiw lurapjjerïna (Juan 13:1-17). Jesusan ukham altʼat chuymampi luratapjja, arkirinakapajj janipuniw armapkänti. Ukatwa 30 maranak qhepatjja, apóstol Pedrojj jilat kullakanakarojj altʼat chuymanïñ toqet ewjjtʼäna (1 Ped. 5:5). Jesusat yateqasiñajja, mayninakar altʼat chuymamp uñjañatakiw yanaptʼistu (Fili. 2:5-8).\n13. ¿Kunsa Jesusajj arkirinakapar amtayäna?\n13 Ukatjja, kunatsa chʼollqhe iyawsäwinïñajj wakisi uka toqetsa Jesusajj sapa kutiw arkirinakapar parlarakirïna. Ñanqha ajayun mantat mä waynaru jan qollirjamäjjasajja, arkirinakapajj akham sasaw Jesusar jisktʼapjjäna: “¿Kunatsa nanakajj uka ñanqha ajayurojj alissuñatak jan chʼamanïpktjja?” sasa. Ukat Jesusajj akham sänwa: “Jumanakan iyawsañamajj wali pisiwa. Qhanakwa sapjjsma, jumanakantejj iyawsañamajj utjaspa mä mostaz jatha ukchʼakisa, [...] janiw kunas chʼamäkaspati” (Mat. 17:14-20). Jesusajj yatiykäna ukhajja, iyawsäwinïñajj kunja wakiskirisa ukwa arkirinakapar yatichäna (Mateo 21:18-22 liytʼasiñapawa). ¿Kuna yatichäwinaktï jachʼa tantachäwinakana ukat tantachäwinakansa yatichaski ukanakat iyawsäwis chʼollqheñchañatak askinak apsusktanti? Uka tantachäwinakajja, janiw aleq kusiskañ tantachäwinakakïkiti, jan ukasti Jehová Diosar qawqsa confiytan uk uñachtʼayañatakiwa.\n14. ¿Kunatsa Cristjam munasiñ uñachtʼayañasajj wakisi?\n14 Griego Arut Qollan Qellqatanakanjja, walja ewjjtʼanakaw maynit maynikama munasiñ uñachtʼayañatak utji. Jesusajj akham sänwa: “Jaqe masimarusti juma kipkarjam munarakim” ukaw payïr jachʼa mandamientojja sasa (Mat. 22:39). Munasiñajj “Diosan jachʼa leyipa[wa]” sasaw Santiagojj sarakïna, jupasti Jesusan taykap toqe jilapänwa (Sant. 2:8). Ukat apóstol Juanajj akham sarakïnwa: “Jilatanaka, janiw jumanakaru machaq mandamiento qellqanipksmati, jan ukasti kawkïr mandamientonakatejj qalltäwitpacha utjapkäyätamjja uka pachpawa. Aka nayra mandamientojj kuntejj istʼapkäyätajja qalltäwitpacha uka pachpa arunakarakiwa. Ukampis kuntejj qellqanipksma ukajja, mä machaq mandamientökaspas ukhamawa” (1 Juan 2:7, 8). ‘Nayra mandamiento’ sasinjja, ¿apóstol Juanajj kun sañs munaskäna? “Jaqe masimarusti juma kipkarjam munarakim” siski uka mandamientotwa parlaskäna. Jesusajj walja maranak nayraw uka mandamiento churäna, mä arunjja, “qalltäwitpacha”, ukatwa ‘nayra mandamiento’ sasin säna. Ukat ‘machaq mandamientorakïnwa’, kunattejj arkirinakapajj jan walinakan uñjasipkani ukhas jakäwip aptʼasirjamäkasas munasiñ uñachtʼayasisipkakiñapänwa. Jichhürunakanjja, jaqenakajj jupanakatakikiw kuns munapjje, ukampis jiwasajj jupanakjam jan sarnaqañataki ukat jakäwis aptʼasirjamäkasas munasiñ uñachtʼayañatak ewjjtʼkistu ukanakat wal yuspärtanjja.\n15. ¿Kun lurañatakis Jesusajj aka Oraqer jutäna?\n15 Jesusajj cheqpachapuniw jaqenakat llakisïna ukat jupanakar munasïna. Ukjja, usutanakar qollasa, aynachtʼatanakar chuymachtʼasa ukat jiwatanakar jaktayasaw uñachtʼayäna. Ukampisa, Jesusajj janiw ukanak lurañatakik aka Oraqer jutkänti. Jupan yatiyäwipsa ukat yatichäwinakapsa jaqenakajj janiw armapkpachänti. ¿Kunatsa ukham sistanjja? Khitinakatï uka tiempon Jesusamp qollatäpkäna ukat jaktayatäpkäna ukanakajja, tiempompejj chuymankipstasin jiwjjapjjakïnwa. Ukampis khitinakatï Jesusan yatiyäwinakap istʼapkäna ukanakajj wiñay jakañ suytʼäwinïpjjewa (Juan 11:25, 26).\n16. ¿Kunjamsa Jehová Diosan Qhanañchirinakapajj Jesusan arunakapar istʼapjjatap uñachtʼayapjje?\n16 Jesusajj akham sasaw arkirinakapar säna: “Taqe akapachankir jaqenakar yatiyir sarapjjam, nayar arkir tukuyapjjam” sasa (Mat. 28:19). Nayrïr patak maranakan Jesusajj yatiyañ qalltawaykäna ukajja, jichhürunakanwa jukʼampi yatiyasiski. Jehová Diosan Qhanañchirinakapajj paqallqo millonat jiläjjapjjewa ukat 230 jila markanakanwa Diosan Reinopat taqe chuyma yatiyasipki. Jupanakajj millón millón jaqenakaruw Bibliat yatichasipki. Ukham yatiyasitapaw qhepa urunakan jakaskatas uñachtʼayi.\nJEHOVÁ DIOSAR CONFIYAPJJAÑÄNI\n17. ¿Kunsa Pablosa ukat Pedrosa cristian jilat kullakanakar ewjjtʼapjjäna?\n17 Nayrïr cristianonakarojja, ewjjtʼanakajj Diosat jan jitheqtapjjañapatakiw yanaptʼäna. Pablojj Roma markan carcelan katuntatäskäna ukhajja, akham sasaw Timoteor ewjjtʼäna: “Kuna suma yatichäwtejj churksma ukatjja janipun saraqamti” sasa (2 Tim. 1:13). Uka arunakajj Timoteor wal chʼamañchtʼpachäna. Ukat apóstol Pedrojja, jilat kullakanakarojj aguantapjjañapataki, jila purjama ukat jupanak pachpa sum sarnaqapjjañapataki ewjjtʼkasajja, akham sänwa: “Ukatpï nayajj jumanakarojj taqe akanakjja amtayasinipkakïmajja, yatipktas, ukhamarak iyawsapktas uka cheqa arunakanjja suma saytʼasipksta ukasa” sasa (2 Ped. 1:5-8, 12).\n18. Nayrïr patak maranakan jakapkäna uka cristianonakajja, ¿kunjamsa ewjjtʼanak katoqasipjjäna?\n18 Kuntï Pablosa ukat Pedrosa qellqapkäna ukanakajja, “kuntejj nayra qollan profetanakajj Tatitun arunakap toqejj parlapkäna” ukanakänwa (2 Ped. 3:2). ¿Nayrïr patak maranakan jakapkäna uka cristianonakajj uka ewjjtʼanak katoqasajj colerasipjjpachänti? Janiwa, kunattejj Diosaw munasiñap uñachtʼayaskäna, ukat ukaw ‘qhespiyiri Tatit Jesucristor uñtʼasipkakiñapataki ukat munasiñapan jiltasipkakiñapatakejj’ yanaptʼäna (2 Ped. 3:18).\n19, 20. ¿Kunatsa Jehová Diosan arunakapar confiyañasa, ukat uk lurasajj kuna askinaksa apssna?\n19 Jichhürunakanjja, Jehová Diosan arunakapajj Biblian jikjjataski ukarojj jan pächasisaw confiysna (Josué 23:14 liytʼasiñapawa). Diosajj kunjamsa waranq waranqa maranakajj pantjasir jaqenakar uñjawayäna uk Biblianwa jikjjattanjja. Taqe ukanakajj jiwasan askisatakiw qellqasiwayi (Rom. 15:4; 1 Cor. 10:11). Biblian jikjjataski uka profecianakajj kunjamsa phoqhasiwayi uk uñjawaytanwa. Profecianakajja, jayäkipansa ewjjtʼkistaspa ukhamawa. Amuytʼañataki, millón millón jaqenakaw cheqa yupaychäwir mantawayapjje, kunjamtï profeciajj ‘qhepa urunakan’ pasaniw siskäna ukhama (Isa. 2:2, 3). Akapachan jukʼampi jan waltʼaskatapajj Biblian profecianakaparjamaw phoqhasiski. Ukat kunjamtï yatjjatawayktanjja, oraqpachan yatiyasiski ukajj Jesusan arunakaparjamaw phoqhasiskaraki (Mat. 24:14).\n20 Jehová Diosajj kunjamsa jaqenakar uñjawayäna ukajj Biblianwa qhanañchasi, ukat ukaw kunatsa Jupar confiysna uk uñachtʼayi. Diosan arunakapar istʼañäni ukat ukarjam sarnaqañäni ukhakiw askinak apssna. Rosellen kullakajj ukwa luratayna, jupajj akham siwa: “Jehová Diosar taqe chuyma confiyañ qalltta ukhaw Jupan yanaptʼapa ukat chʼamañchtʼatap qhan amuyawayta” sasa. Jiwasajj ukhamarakiw Diosan arunakapar istʼasajj askinak apssna.\nAmuytʼayir arunakajj wali askiwa\nJehová Diosan arunakapajj chuymasar kusisiyiwa\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Septiembre 2013\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Septiembre 2013\nYATIYAÑATAKI (CONGREGACIONAN YATJJATAÑATAKI) Septiembre 2013


Números 9 QA97 - Israelitanacan Egipto marcat - Bible Search\n1Israelitanacan Egipto marcat mistunipjjatapatsti, pä mara sarakatarusti, nayrïri phajjsinjja, Tatitu Diosajj Moisesaruw parläna, Sinaí wasarana, aqham sasa:\n2“Israelitanacajj Pascua fiestjja amtapjjañapaw cuna urutaquitejj amtatäqui uqhamarjama. 3Tunca pusini uru sarakatarusti, aca phajjsina jayp'thapirusti, cawquïri yatichäwinactejj churapcsma uqhamarjamaw amtapjjäta.”\n4Ucatsti Moisesajj saraquïnwa israelitanacarojj Pascua fiesta amtapjjañapataqui. 5Uqhamaw jupanacajj lurapjjäna, phajjsit tunca pusini uru jayp'thapqui uca uruna, Sinaí wasarana, cunjämatejj Tatitu Diosajj Moisesaru siscäna uqhamarjama.\n6Ucampisa mä kawkha jan k'omachat jakenacaw utjäna, jupanacan jiwat jaquir llamct'atanacap laycu; jupanacasti janiw uca urunjja Pascua fiestancapjjañapäcänti. Jupanacasti uca urpachaw Moisesan uqhamarac Aaronan ucaru sarapjjäna. 7Moisesarusti sapjjaraquïnwa:\n—Nanacajj mä jiwat jake llamct'apjjta, ucatwa jan k'omachasipcti. ¿Uqhamasti janit nanacasti Tatitu Diosaru ofrenda loktapquiriststi, cawquïri urutejj amtatäqui uca urunjja, mayni israelitanacampi chicajja? sasa.\n8Moisesasti jupanacarojj sänwa:\n—Suyt'apjjam Tatitojj jumanacat yatichäwinacapa churquitani uca urcama —sasa.\n9Tatitu Diosajj Moisesaruw parläna, israelitanacar aqham sañapataqui:\n10“Take jumanaca, uqhamarac wawanacamasa, nayan jach'a cancañajjaruwa Pascua fiesta amtapjjañama, cawquïrinacatejj jan k'omäpqui, mä jiwatar llamct'atap laycu, uqhamarac cawquïrinacatejj jayan jicjjatasipqui, uqhamarac saräwincasipqui, 11ucanacasti payïri phajjsit tunca pusin uru sarakataruw amtapjjani uca jayp'una. Jupanacasti ovej-jja mank'apjjaniwa jaru koranacampi, jan levaduran t'ant'amp cuna. 12Janiw khepärmanthitaquejj cunsa uywatjja jilt'ayapjjätati, ni uywan cawquïri ch'aqhapsa p'acjapjjätati. Pascua fiestjja amtapjjätaw cawquïri yatichäwinactejj churapcsma uqhamarjama. 13Ucampisa cawquïritejj Pascua fiesta amtañ apanucuni, k'oma jicjjatascasina, uqhamarac jan saräwinccasina, ucajj jilanacap taypitjja apanucutäniwa, uqham Tatitu Diosar jan ofrenda loktatap laycu, juchanacapatjja mutuyäwi catokaraquini.\n14“Cawquïri jaya marcat jutir jakenacatejj jumanac taypina jacasipqui ucanacasti Pascua fiestjja amtapjjaraquiniwa, nayan jach'a cancañajjaru, take cawquïri yatichäwinactï churcta uqhamarjama. Uca quipca yatichäwinacaraquiw lurasini yakha marcat jutir jakenacampejja, uqhamarac marca quipcan nacir jakenacampisa.”\nMä kenayan Arust'äwi Carpa patjjancatapa\n15Cunürutejj Arust'äwi Carpa lurapcän ucqhajj, kenayawa ucarojj muyuntäna. Jayp'untjjepansti, Arust'äwi Carpa patjjanjja, mä ninaraquiw uñstjjäna, ucatsti khepa uru khantatcamaw uca patancäna. 16Uqhamapuniw lurasirïna. Kenayaw urunacajj carparojj muyuntäna, arumasti ninaraqui. 17Cunapachatejj kenayajj carpa patjjat sartawaycän ucqhajj, israelitanacajj sarjjarupjjaraquïnwa, ucatsti cawqharutejj kenayajj sayt'cäna ucqharuraquiw jupanacajj puripjjäna. 18Tatitun aruparjamaw israelitanacajj sarapjjäna, uqhamarac sayt'apjjänsa, uca chekaruw kheparapjjaraquïna, cunapachatejj kenayajj Arust'äwi Carpjjaru muyuntcän ucqhajja. 19Cunapachatejj kenayajj walja urunaca Arust'äwi Carpa patjjan sayt'äna ucqhajj israelitanacajj sayt'apjjaraquïnwa Tatitu Diosar sirviñataqui. 20Kenayatejj Arust'äwi Carpa patjjan juc'a urunacaqui sayt'än ucqhajj Tatitu Diosan arsutaparojj janc'aquiw sarjjarupjjäna, ucatsti Tatitu Diosan arsutaparjamaraquiw sayt'apjjäna. 21Yakhepa horasajj kenayajj arumaquiw kheparäna, ucatsti khepärmanthejj wali alwat sartawayjjaraquïna; ucapachasti jupanacajj sarjjarupjjaraquïnwa. Uqhamaraqui, arumäpasa, urüpasa, cunapachatejj kenayajj sartawaycän ucqhajj jupanacajj sartawayapjjaraquïnwa. 22Ucampis cunapachatejj kenayajj Arust'äwi Carpa patjjan pä uru, mä phajjsi, mä mara sayt'äna ucqhajj israelitanacajj sayt'apjjaraquïnwa, janiw juc'ampi sarcjjapjjänti. Ucampisa cunapachatejj kenayajj sartawayän ucqhajj jupanacajj sartawayapjjaraquïnwa. 23Tatitu Diosan arsutaparjamaraquiw sayt'apjjäna, arsutaparjamaraquiw sarantapjjäna. Ucampisa Tatituruw sirvipjjäna, cunjämtejj jupajj Moisesaru arscatayna uqhamarjama.


Romanos 7 - Holy Bible [Aymara Bible 1997] - (Rom 7)\nJilatanaca, jumanacajj sum yatipjjta leyjjatjja. Uca leyisti ch'amaniwa jacquir jaketaquiqui.\nUca quipcaraquipï jumanacajj, munat jilatanaca, Criston cuerpopar catuyatäjjapjjsta ucajja, leyitaquejj jiwatäjjapjjtawa, uqhamata yakhampi jacapjjañamataqui. Jichhajj Cristoncjjapjjtawa qhititejj jiwatanaca taypit jacatatawaycatayna ucana, ucasti jiwasan Diosataqui asquïñasataquiwa.\nJanchin munañapancascäyätan ucqhajja, leyejj jiwasanacarojj juchachasiñ amtayiriquïnwa. Uca juchanacasti jiwañaruw apistänjja.\nUcampis uca leyin munañaparojj jiwatäjjtanwa, jichhasti khespiyatäjjtanwa Ajayun machak jacañan Diosaru sirviñataquejja, janiw uca merk'e leyejj kellkatäcän ucarjamati.\nJichhasti ¿cun sañänisa? ¿Leyejj juchati? Janiw cunäquipansa. Ucampis janiw nayajj yatquiriscäyätti cunatejj juchäqui ucjja janitejj uca leyejj utjcasapän ucajja. Amuyt'añäni, janiw nayajj yatquiriscäyätsa cunatejj jakenquir munañäqui ucjja janitejj leyejj uc khanañchcasapäna: “Jan jakenquir munamti” sasa, ucajja.\nUcampis juchajja ucjja sumwa catjjarusi, ucatwa nayarojj cunayman take casta jan wali amtañanacajj jutitu. Juchasti jan ley utjcjjasapän ucqhajja jiwatäjjaspawa.\nNayasti mä urunacanjja jan leyiniw jacäyäta, ucampis ley jutipanjja juchajj jactjjewa, nayasti jiwjjaractwa.\nUcampis ac jicjjatta, leyejj jacañatacjamäcchïna ucasa, jiwañacwa nayarojj churitu.\nJuchasti leyjja sumwa catjjarusi, ucatwa nayarojj sallkjitu, uqhamarac uca quipca ley tokes nayarojj jiwayitu.\nUqhamasti, ¿wali sumäquis ucat nayarojj jiwañaru apitojja? ¡Janiwa uqhamäquiti! Juchawa nayarojj jiwañar apirejja, uqhamatwa jupajj uñacht'ayasi juchätapa. Cunatejj asquïqui uca toketaracwa jupajj uc luri, uqhamataracwa leyejj uñacht'ayasi juchajj jan walïtapa.\nYatiractanwa leyejj ajayütapa, ucampis nayan janchi cuerpojjajja juchan munañapar sarnakañatac aljantatawa.\nJaniw nayajj amuycti cunatejj nayar pasquitu ucjja. Nayasti janiw cuntejj muncta uc lurcti jan ucasti cuntejj uñisctjja ucwa lurtjja.\nJan muncta ucac lurascta ucajja, amuytwa leyin sumätapa.\nUqhamäsinjja janiw nayati take ucanacjja lurctjja, jan ucasti cuna juchatejj nayan utjqui ucaw ucanacjj luri.\nNayasti yattwa janiw cuna asquis nayanjja utjquiti, asqui lurañsti munasctwa, ucampis janiw lurcti.\nJaniraquiw cuna asctejj muncta ucjja lurcti, jan ucasti cunatejj jan walïqui ucacwa lurta.\nUqhamajj cuntejj jan muncta ucac lurascta ucajja, janiw nayatäcjjeti jan ucasti cawquïr juchatï nayan utjquis ucaw ucjja luri.\nUqhamajj take acanacapï nayarojj pasasquitojja: cunapachatejj asqui lurañ muncta ucajja, nayanjja ñankhacwa jicjjatta.\nChuymajj mankhenjja Diosan leyiparu wal munta,\nucampis naya quipcanjja mayaw utjitu, cuntejj nayajj muncta uca contrawa, ucasti janchejjancquis uca juchan munañapawa, ucan catuntataraquïtwa.\n¡Cunaquïcta nayajja! ¿Qhitis uca ñankha janchin munañapatjja khespiyitani? Jupasti jiwañaruquiw apasquitu.\nDios mayniquiw Jesucristo toke luraspajja. Chekpachansa nayajj yuspagartwa Diosaru. Nayasti amuyasisctwa Diosar take sirviñajja, ucampis jañchin munañaparjamajj esclavösctwa.


Global Voices Aymarata · Medios ciudadanos ukan qillqatanaka Aka tuqita Digital Activism\nDigital Activism RSS\nMä phaxsin archiwupa mara t'aqa phaxsi 2015 2 Qillqatanaka\nchinuqa phaxsi 2014 2 Qillqatanaka\njallu qallta phaxsi 2012 6 Qillqatanaka\nlapaka phaxsi 2012 4 Qillqatanaka\nsata qallta phaxsi 2012 3 Qillqatanaka\nwillka kuti phaxsi 2012 4 Qillqatanaka\njallu qallta phaxsi 2011 3 Qillqatanaka\ntaypi sata phaxsi 2011 3 Qillqatanaka\nlapaka phaxsi 2009 2 Qillqatanaka\nWali aski isturyanaka Aka tuqita Digital Activism\t24 taypi sata phaxsi 2014 Jichhurux Blog Action Day ukan urupawa: Desigualdadtuqit arsuñani Qillqiri Maria Grabowski · Latin America 19 mara t'aqa phaxsi 2014 Oscar López Rivera politico prisionero uñt'atax lamar qutaruw uñti Qillqiri Ángel Carrión · Caribbean 3 lakan phaxsi 2013 Chile markanx sartasiwinakankapxiwa: Qillqiri Periodismo Ciudadano · Latin America Uraqpachan yatiy 8 mara t'aqa phaxsi 2015Medio Oriente & Norte ÁfricaIsrael markankir Chef tataw k'añask manqhan mä pizza phayas uñacht'ayi, wawanakar askin uñjañataki\n25 qasäwi phaxsi 2015Latin AmericaIndígena Boliviana Aymara jach'a yatiqañ utan yatiqirinakax kipka saräwinakapampiw chikancht'asipxi\nIsturyanaka Aka tuqita Digital Activism 18 mara t'aqa phaxsi 2015\n12 qasäwi phaxsi 2015\nJaylliw apthapiñatak yänak luräwi Qillqiri David Escalante · Citizen Media "El sur del sur" ukax (equipo de grabaciones) ukatakiw mä estante lurt’äwayi, Yucatán- México markanw mä chiqat yaqha chiqar apatäni, jaylliw yanapt’äwinak mayachthapiñataki.\n19 achuqa phaxsi 2015\nMadagascar markax uman apatawa, jilïr ipiripax janiw jank'as yanapt'kiti Qillqiri Rakotomalala · África Subsahariana Madagascar markanx umaw aynacht'ayawayi. Markachirinakax redes sociales uksanw jamuqanak uñt'ayapxi.\n21 anata phaxsi 2015\n#MotherLanguage: Tayka aruman (en tú lengua materna) tuytiyama, tayka arunakan urup amtkasina Qillqiri Eduardo Avila · Citizen Media Uraqpachanx waranqa waranqa aruw arsuta, ukampirus Twitter ukar arktasakix janiw yatkasmati. 21 uru aka anata phaxsinx #Tayka aruman tuyt apayasaw yanapt’asma.\n28 lapaka phaxsi 2014\nAfricanos markachirinakax janiw kuna sustjatapkisa akhan ebola usu uñstatapatxa ukat aka uraqpacharuw khitinakapxis uk amtayanipxi Qillqiri Ndesanjo Macha · África Subsahariana Ébola us laykus jiwatanakax 5,000 ukjaruw jak’achasi ukatx usutanakax 10,000 ukjanirakiw yatisi, walja markachirinakaw poder de los nuevos medios ukanak apanaqapxi kunalaykutix ébola tukjañataki.\nKirrguistat unxtayir wayn tawaqunakatakix yatiñwakichawinakatx janipun jan utjkitixa Qillqiri dariya · Asia Central & Cáucaso Sapuruw achunakx apthapta, ukch’añkamax yaqhipanakax nayats juk’amp ch’aman irnaqapxi. Jupanakatakix ch’amawa, nayax yatw kunjams wakichätat kirguistankirinakax, Rising Voicesankirinakax irnaqapx ukxa, jupanakax blogs tuq ch’iqintañ munapxäna,... 20 sata qallta phaxsi 2014\nKioto-tuqinx mä jach’a yatiqañ utan yatintirinak tamaw Japón, China ukat Corea markanak “kusisit jakasipxpan” muni Qillqiri Keiko Tanaka · Asia Oriental Kimsa markanak sarantäwix uraq sarnaqäw ch’axwäw layku sapürus mayj mayjakiwa. Mä jach’a yatiqañ utan yatintirinak tamaw 'Happy' video luri masïw yatiya uñacht’ayañataki.\n30 lakan phaxsi 2014\nMä machaq isla Yadua marka Qillqiri Josefa Ravuso · Oceanía Kawkir markatix ciclon Evan ukamp apatakatan ukan pruyiktupax qhipaqtataw jiqhatasitäna. Jichhax utt'ayasxatapatx wasitatw nayrar sartayasiski.\nGV Face: Mundialtuqit Internet ukan anchit uñacht’äwi Qillqiri Solana Larsen · Latin America ¿Tenemos una nueva hoja de ruta para la gobernanza global de Internet? El Hangout de la semana proviene de la conferencia del Net Mundial en... 25 qasäwi phaxsi 2014\nOriya arux Wikipedia-r wal muni Qillqiri Laura Morris · Asia del Sur 2,500 marani Oriya arux jichhakiw India markat uñt’at aruxaraki, oriya wikipedista-nakax mä tantacht’wimpiw amtawipxaraki.\n23 qasäwi phaxsi 2014\nWikitongues: Arum qillqantama Qillqiri Laura Morris · Citizen Media Wikitongues ukax taqinitakis mä qalltawiwa, ukat uraqpachan 7,000 arunakaruw yanapt’añ muni, ukjamat uraqin taqi jaqinakar video-nak ukat blogs tuq puriñataki.


Isaías 23 - Holy Bible [Aymara Bible 1997] - (Isa 23)\nTiro marca toke profecía arunaca. Tarsisanquir barconaca, aykopjjam, puertonacan t'unjatätap laycu. Chipret puriniña puertosti k'ala t'unjatawa.\nTironquir jakenacasa Sidonat jutir alaquipa jakenacasa amuquïpjjam. Jumanacan qhitanacapasti jach'a kotanacwa pasawayapjjänjja,\nuqhamaraqui uca walja umanacsa. Jicjjatatanacapwa apsupjjaraquïnjja Sihur chekan achur granonacatjja, uqhamaraqui Nilo chekan achunacatsa, marcanacaruraquiw aljañanac apapjjänjja.\nSidón, jach'a kotawjan sayt'asiña; jichhajj p'enkasim, jichhaw jumajj saraquïtajja: “Janiw wawachasir warmin aykoñanacajjajj utjcjjetuti, janiw wawachascäti. Janiw wawanac uywañas utj-jjetuti, imill wawanacaru yatichañasa” sasa.\nCunapachatejj egipcionacar uca yatiyäwejj purini uqhajj jupanacajj wal llaquisipjjani Tiro marcar uqham pasatapatjja.\nSapjjaraquiniwa: “Tarsisar sarapjjam, kota iraman utjirinaca, jichhajj wararipjjam” sasa.\n¿Acati wali jaya maranacan marcasti, cusisiñacpuni muniri marcasti? ¿Acati wali jayanacaru sariri marcasti, ucat uca jaya tokenacan suma utjnokañataqui?\n¿Qhitirac uqham Tiro reyin marcapataqui arsusti, uca alaquipa reyinacan yokanacapänti, uca alaquipa jakenacasti wali munañaninacänti aca orakenjja?\nTake ch'amani Tatituw uqham lurayi, take jach'a ch'amaninacsti, munañani jakenacarusti orakercam liwinucuñataqui.\nTarsis marca, jichhajj yapuchañar uscusim, barconac lurañamajj tucusjjewa.\nTatituw amparap lokjjatani jach'a kotjjaru, marcanacarusti qhathatiyaraquiwa, Canaanan sayt'asiña chekanacapsti t'unthapiyaraquiwa.\nSidonarusti saraquiwa: “Uca cusisiñanacam apanucum, p'enkachjat tawako. Chiprecam sarañ amtcäta ucasa, janiraquiquiw ucansa samarañ jicjjatcätati.”\nUñtapjjam aca orake, barconacataqui sata orake. Caldeo jakenacajj torrenac sayt'ayapjje, Sidonanquir palacionacsa pampwa sarayapjjaraqui, k'ala t'unjatwa apanucupjjaraqui. Jupanacaw juchanïpjjänjja, janiw Asiriati.\nTarsisanquir barconaca, jichhajj aykopjjam, jumanacan sayt'asiñanacamasti jichhajj t'unjatawa.\nUca urunacanjja Tiro marcajj pakallk tunca maraw apanucütäni, mä reyin jacañapäquis ucqha maranaca. Uca pakallko tunca mara pasatatsti Tiro marcarojj cuna k'ochutejj jan wali sarnaker warmitjja utjqui uca k'ochwa k'ocht'asini:\nYakha chachanacampi sarnaker armanucut warmi, arpam jichhajj catum, marcpacha muytaraquim, suma música toct'asim, walja k'ochunac k'ocht'asim, inach jumatjja amtasipjjani.\nPakallko tunca mara pasatatsti Tatitojj Tiro marcatjja amtasiraquiniwa. Uca marcasti yakha chachanacampiw sarnakani, uca yakha chachanacaruw aljasiraquini, uca chachanacasti take acapachanquir yakha marcanacawa.\nUcampisa uca jicjjatatanacapasti Tatituru loktatäniwa, janiw imatäcaniti, janiraquiw imañ utanacarus uscutäcaniti, jan ucasti qhitinacatejj Tatitur yupaychapqui ucanacar churatäniwa walja mank'añanac alasipjjañapataqui, uqhamarac suma isinacsa.


Bible in one year - Aymara Bible 1997 - July 28\n1. Pakallko phajjsïri purinjjäna ucqhajja, israelita jakenacajja lugaranacaparojja suma utjantatäjjapjjänwa. Ucatsti take jakenacawa plazana mayaqui tantacht'asipjjäna, Uma puncu satäqui uca nayräjjana, ucatjja yatichiri Esdrasarojja sapjjänwa: —Tatitojj Israel marcaru Moisesan leyipa churcäna uca libro aptanim —sasa.\n2. Pakallko phajjsina nayrïri uru sarakataruwa Esdras sacerdotejj Moisesan leyipa aptanïna, cawqhantejj tantachatäpcäna chachanacasa, warminacasa, uqhamarac qhitinacatejj sum amuyt'irïpcäna ucanacan nayrakataparuraqui.\n3. Ucatsti alwata chica urucamawa take jupanacan nayrakatapana leet'äna plaza nayräjjana, uqhamarac Uma puncu satäquis uca uñcatasina. Take jakenacaraquiw suma ist'apjjäna librota ley leet'äna ucqhajja.\n4. Yatichiri Esdrasasti maderata lurata plataforma patana sayt'atänwa, uca plataformasti uca amtäwimpi luratänwa. Uqhamaraquiw Esdrasan cupëjjapan sayt'atäpjjaraquïna: Matatías, Sema, Anías, Urías, Hilcías, uqhamarac Maasías ucanacasa. Ch'ekäjjapansti sayt'atäpjjaraquïnwa: Pedaías, Misael, Malquías, Hasum, Hasbadana, Zacarías, uqhamarac Mesulam ucacana.\n5. Ucatsti Esdrasajj take jakenacan uñjcañawa libro jist'aräna, jupajj takeninsa uñjcañaraquïnwa; cunapachatï jist'arcäna ucqhasti takeniwa sayt'asipjjäna.\n6. Ucatjja Esdrasajj take ch'aman Tatit Diosaruwa yupaychäna, ucatsti take jakenacawa amparanacapa altor loktasina arsupjjäna: “¡Uqhamäpan! ¡Uqhamäpan!” sasa. Ucatjja orakeru parampi jiquisiyañcamaw alt'apjjäna, ucatsti Tatiturojj yupaychapjjänwa.\n7. Ucatjja Jesúa, Bani, Serebías, Jamín, Acub, Sabetai, Hodías, Maasías, Kelita, Azarías, Jozabed, Hanán, uqhamarac Pelaía Levita chachanacajj jakenacarojj leyitjja khanañchapjjänwa. Jakenacasti ucqhacamajj pachpancapjjänwa,\n8. jupanacajj jach'atwa leet'apjjäna Diosan leyi libropa, ucatjja jakoquipapjjaraquïnwa yakha aruru, uqhamat sum amuyt'apjjañapataqui.\n9. Ucatsti Diosan leyipa ist'asinjja take jakenacajj jachapjjänwa. Gobernador Nehemías, yatichiri sacerdote Esdras, uqhamarac jakenacaru Diosan leyipa khanañchiri levita chachanacasa, jupanacajj takeniruwa sapjjäna: “Jan llaquisipjjamti, ni jachapjjaraquimsa, aca urojj Tatit Diosasar loktatätap laycu” sasa.\n10. Ucjjarojj Esdras chachajj sänwa: “Sarjjapjjam, mank'asinipjjam sumïri mank'anaca, umapjjaraquim mojjsa vinonaca, ucatsti churapjjaraquim qhitinacantejj jan mank'añapajj utjqui ucanacaru, jichhürusti Tatitusaru loktatätap laycu. Janiraqui llaquisipjjamti, Tatitusti cusisiñapampiw jiwasar ch'amañchistani” sasa.\n11. Uqhamaraquiw levita chachanacasa jakenacarojj amuct'ayäna, aqham sasa: “Amuct'apjjaquim, jan jachapjjamti, aca urojja Tatitur loktatätap laycu” sasa.\n12. Ucatjja take jakenacawa mank'eri, umiri sarjjapjjäna, uqhamarac mank'apsa mayninacampi jaljasiri, uqhamarac jach'a fiesta luririraqui, jupanacajj amuyt'apjjänwa cuntï jupanacar yatichascäna ucata.\n13. Uca khepürusti tantacht'asipjjänwa yatichiri Esdrasampejja, familianacana jilïrinacapampi, sacerdotenacampi, uqhamarac levita chachanacampiraqui, Diosan leyipa sum yatjjatañataqui.\n14. Jupanacajj jicjjatapjjänwa uca leyi libronjja, Diosajj Moisés toke arscatayna lurañataqui, pakallköri phajjsi fiesta urunacanjja israelita jakenacajj chhujlla mankhena jacapjjañapäqui ucjjata.\n15. Ucatsti take marcanacaru, uqhamarac Jerusalenarusa yatiyasïna jakenacajj kollurcama mistusina thakanipjjañapataqui pampanquir olivo ramanaca, arrayán, palmera, jan ucajj walja laphinacani yakha kokanacsa ucanacampi chhujllanaca lurañataqui, cunjämatejj leyin kellkatäqui uqhamar phokhasina.\n16. Ucatsti jakenacajj mistusinjja cutt'anipjjänwa ramanacas apt'ata sapa maynis chhujllanacapa lurasiñataqui, terrazanac patjjarusa, pationacaparusa, uqhamarac Diosan templopa patiorusa, Uma Puncu satäqui uca plazarusa, uqhamarac Efrainan puncupa satäquis uca plazarusa.\n17. Preso apatat take jakenacajj cutt'anipqui ucanacaw chhujllanaca lurasipjje, ucatsti ucanaracwa jacapjjaraquïna, uqhamasti janiw lurcjjapjjataynati Nun sat chachan Josué yokapan urunacapata qhaya urunaccamajja. Ucatsti wali cusisiñaw utjäna.\n18. Uca fiestjja lurapjjänwa pakallk uru, nayrïr uruta kalltasina khepa urucama, Esdrasasti sapüruwa librota Diosan leyipa leet'erïna; ucatsti quimsakallkör urunsti mä jach'a asqui tantachasïwiwa utjäna, cunjämtï lurañäcäna uqhama.\n1. Uca pachpa phajjsïri pä tunca pusini urunaca sarakataru ucqhajja, israelit jakenacajja tantachasipjjänwa ayunañataqui; jupanacasti isthapisipjjänwa chhanqha isinacampi, uqhamarac p'eke patanacaparusa lak'ampiwa willjjatasipjjäna.\n2. Ucatsti jaya marcat jutir jakenacat jithektasinjja, sayt'asisinwa juchanacapa arsusipjjäna, uqhamarac nayra awquinacapan juchanacapatsa.\n3. Jupanacajj uca pachpancasipcäna ucqhasti, quimsa horawa Tatit Diosan leyi libropajj leet'asïna takenin uñjcata, uqhamaraquiw yakha quimsa horaraqui juchanacapa arsusipjjäna, uqhamarac Tatiturus yupaychapjjaraquïna.\n4. Ucatsti levita chachanacasti Jesúa, Binuy, Cadmiel, Sebanías, Buni, Serebías, Bani, uqhamarac Quenani ucanacajja plataforma patjjaruwa maqhatapjjäna, ucatsti jach'atwa Tatit Diosaparu art'apjjäna.\n5. Ucatsti levita chachanacajj Jesúa, Cadmiel, Binuy, Hasabnías, Serebías, Hodías, Sebanías, uqhamarac Petaías ucanacajj sapjjänwa: —Sartasipjjam, ucatsti wiñayan wiñayapatac jaquir Tatit Diosamaru yupaychapjjam. ¡Tatitusti bendicitäpan, uqhamaraqui jach'a kollan sutipasa jach'añchatäpan! —sasa.\n6. Ucatjja Esdrasajj saraquïnwa: “Jumaquïtawa Tatitojja, uqhamarac janiw yakha Diosajj utjquiti. Jumaraquiw alajjpachsa lurtajja, uqhamarac alajjpachata juc'amp altoncqui ucsa, ucatsti take warawaranacsa; jumaraquiw oraksa lurtajja take cunatejj ucan utjqui ucanacamppachsa, jach'a kotanacsa, uqhamarac cunatejj ucan utjqui take ucanacsa. Jumaw take cunanacarus jacaña churtajja. Ucataracwa alajjpachanquir angelanacas jumar yupaychapjjtamjja.\n7. “Juma Tatit Diosaraquiw Abramarus ajllisiractajja; jumaw caldeonacan marcapana Ur sat chekata apsuniractajja, ucatsti Abraham sutimpiraquiw suticharactajja.\n8. Jumasti uñjtawa jupajj jumar iyawsatama, uqhamarac jupampejj mä suma amtäwiruw mantapjjtajja; juman churañamataqui jupat sarakeri jakenacaru cananeonacana, hititanacana, amorreonacana, ferezeonacana, jebuseonacana, uqhamarac gergeseonacana orakenacapa. ¡Ucatsti jumajj phoktawa arsutamarojj, jumajj wiñay phokhañpuni yattajja, uca laycu!\n9. Jumajj uñjtawa cunjämsa nayra awquinacajjajja Egiptona t'akhesipjjäna ucjja, uqhamarac ist'aractawa llaquisiñ horasan parlasitanacapjja Mar Rojo sat kota jac'ana.\n10. Jumasti wali muspharcaya jach'a luräwinacwa Faraonataquejj lurtajja, uqhamarac sirvirinacapataquisa, marcapanquiri take jakenacapataquisa, jumajj amuyastawa cunja jach'a jach'a tucuñampisa israelita jakenacarojj apnakapjjäna uca laycu. Uqhamatwa jach'ar aytatätajja cunjämatejj jichhürunjama.\n11. Jupanacan nayrakatapanjja kotsa payaruwa jaljtaytajja, ucatsti jupanacajj uca chekjja waña orakenjam maqhatapjjäna; ucatsti jupanacar arctirinacarojja kota mankheruraquiw utjantaytajja, cunjämatï mä kalajj uma mankheru utjantqui uqhama.\n12. Ucatjja urojj irpäyätawa mä kenayampi, arumasti mä ninampiraqui, cawquinjamtï sarapjjañapäqui uca thaquipa khant'ayañataqui.\n13. “Ucatjja Sinaí kolluruwa sarakaniractajja, uqhamarac jupanacampiraquiwa alajjpachatpacha parlaniractajja; jupanacarusti churtawa suma asqui arsüwinaca, cheka yatichäwinaca, uqhamarac leyinaca, suma camachi arunacampi.\n14. Jupanacarojj yaticharactawa samarañ uru jumatac imapjjañapataqui, ucatjja Moisés sirvirim tokejj churaractawa camachi arunaca, leyinaca, uqhamarac yatichäwinaca.\n15. Ucatjja mank'at awtjatäpcäna ucqhasti alajjpachatwa t'ant'a churaniractajja sist'asipjjañapataqui, uqhamarac umat pharjatäpcäna ucqhasti karkatwa uma jalsuyarapïyätajja umt'apjjañapataqui. Ucatjja arsüyätawa cawquïr oraktejj churañataqui parlcayäta ucar mantapjjañapataqui.\n16. “Ucampisa nanacan nayra awquinacajjajja jach'a jach'aw tucupjjäna, chuymanacapsa kalarayasipjjäna, ucatjja janiw camachi arunacamarojja ist'apcänti.\n17. Janiw jupanacajj ist'aña munapcänti, ni cuna jach'a luräwinactejj jupanac laycu lurcta ucsa amtañ munapcänti. Jupanacajj chuymanacapa kalarayasisajja mä jilïrwa ajllisipjjäna Egiptoru wastatampi esclavöñaru irpañapataqui. Ucampis jumajj juchanac pampachasiri Diosätawa, mä suma qhuyapayasiriraqui, c'achaquiraqui colerasiñataqui, uqhamarac wali munasiriraqui, ucatjja janiw jaytanucctati jupanacarojja.\n18. “Jupanacajja mä vaca kallsa metal umatatayasa lurasipcchïna, uqhamarac sapjjäna uca vaca kallojj jupanacan Egiptot apsunir diosapätapsa, uqhamarac juma tokes jan walinaca lurapcchïna ucasa,\n19. jumajj jach'a qhuyapayasiñama laycojja, janiw wasarana jaytanucctati. Jupanacan thaquipanjam uru jornala irpañataquejja, kenayajja janiw jupanacat sarakcänti, janiraquiw ninasa arumajja ch'amact'cänti thaqui sarañapanjja.\n20. Ucjjarusti jumajj jupanacarojj churtawa suma ajayuma jupanacar yatichañataqui; janipuniw maná t'ant'jja mank'añapataqui pist'aycäyätati, uqhamarac umsa churäyäta pharjatäpcäna ucqhajja.\n21. Wasaranjja pusi tunca marawa mank'añjja churäyätajja, uqhamarac ucatjja janipuniw cunsa jupanacataquejja pist'aycäyätati; janiraquiw isinacapas thanthascänti, ni cayunacapas p'usuntcaraquïnti.\n22. “Jupanacarusti catuyäyätawa marcanacsa, uqhamarac jakenacapsa, ucatjja jupanacaruw orakjja jalanokäyäta, uqhamaraqui jupanacajj catuntasipjjänwa Hesbón sat orake, ucasti Sehún sat reyin orakepänwa, uqhamarac Basán, Og sat reyin orakeparaqui.\n23. Jupanacarojj walja wawaninacaruwa tucuyäyätajja cunjämatï alajjpachana warawaranacajj walja utjqui uqhama, ucatjja irpäyätawa cawquïr oraktejj nayra awquinacaparu arscäyäta churañataqui uca orake catokasipjjañapataqui.\n24. Uqhamarac jupanacajj Canaán oraker mantasinjja catuntasipjjänwa orakenaca. Jupanacan nayrakatapanjja uca oraken jaquir jakenacarojja jisc'aruwa tucuyaractajja, uqhamarac reyinacaparusa, ucatjja amparanacaparusa catuyaractawa uca orakenquir jakenaca, jupanacampi cuntejj munapqui uqhamar lurapjjañapataqui.\n25. Uqhamaraquiw catuntasipjjäna nuwasiñataqui perkampi muyuntata marcanacsa suma yapuchaña orakenacsa, suma yänacan phokt'ata utanacsa, phujunacsa, uva yapunacsa, olivo yapunacsa, uqhamarac yakha achuri alinacsa. Ucatjja mank'apjjänwa sist'asiñcama, liq'intapjjaraquïnwa, uqhamarac wal cusisipjjaraquïna juman jach'a munasiñamata.\n26. “Ucampis jupanacajj jan ist'asirinacäpjjänwa, juma contraw tucupjjäna, uqhamarac leyimarusa jisc'achapjjaraquïnwa. Ucjjarusti jiwayapjjänwa profetanacamarojja jupanacar juchañchatapata jumar cutt'anjjañapataqui, ucatjja jach'a juchanacwa juma nayrakatan lurapjjäna.\n27. Ucatwa jumajj uñisirinacapan amparanacaparojj catuytajja jupanacar t'akhesiyapjjañapataqui. Ucatsti jupanacajj uqham t'akhesiyatäsinwa jumarojj yanapa mayipjjtamjja, ucampis jumajja jach'a qhuyapayasiñama laykojja, alajjpachatpachwa ist'tajja; ucatjja churtawa jakenaca t'akhesiyiripan amparapat khespiyapjjañapataqui.\n28. “Ucampisa jupanacajja mä juc'a samaraña jicjjatasinjja, wastatampiwa cutt'apjjäna juman nayrakatamana jan walinaca lurañataqui; ucatwa uñisirinacapan amparanacapar catuytajja jupanacar apnakapjjañapataqui. Ucatjja wastatampiwa yanapa mayipjjäyätam, ucampis jumajj jach'a qhuyapayasiñam laycojja alajjpachatpachwa ist'äyätajja, jupanacaru walja cuti khespiyasina.\n29. Jumasti jupanacarojj ewjjt'äyätawa leyinacama phokhapjjañapataqui; ucampis jupanacajja walicjamacwa amuyasipjjäna, ucatsti janiw arunacamarojja ist'apcänti. Ucatsti jupanacajj janiw phokhapcänti camachi arunaca, qhitinacatejj phokhasina jacaña jicjjatapjjañanacapäcäna ucjja; jupanacajj juma contraw tucupjjäna, uqhamarac chuymanacapa kalarayasisa janiw ist'apcänti.\n30. Walja maranacawa jupanacarojj pacienciampi uñch'uctajja, ucatsti ajayuma tokes ewjjt'aractawa, uqhamarac profetanacam tokesa; ucampis janiw ist'apcäyätamti, ucatwa catuyaractajja aca orakenquir jakenacan apnakapjjañapataqui.\n31. Ucampis jach'a qhuyapayasiñama laycusti janiw take tucjctati, ni jaytanuccaractasa; jumajja suma qhuyapayasiri Diosätam laycu.\n32. “Uqhamasti nanacan jach'a Diosajja, take ch'amani uqhamarac ajjsarcañaraqui, ucatsti sumancäwir mantatamsa, munasiñamsa imtawa, jichhajja uñjamaya aca jan walt'añanacajja jutqui reyinacajjarusa, jilïrinacajjarusa, sacerdotenacajjarusa, profetanacajjarusa, uqhamarac nayra awquinacajjarusa, ucatsti take marcpacharusa, Asiriana reyinacapan urunacapatpacha jichha urucama.\n33. Ucampis jumajj chekapätawa take cunanacatejj nanacjjaru jutcäna ucanacatjja; jumajja take phokhañamampiwa phokhäyätajja, ucampis nanacajja cunatejj jan walïqui ucwa lurapjjäyäta.\n34. Janiwa reyinacajjasa, jilïrinacajjasa, sacerdotenacajjasa, ni nayra awquinacajjasa phokhapcänti leyimjja, ni camachi arunacamarusa ist'apcaraquïnti, uqhamarac ewjjcta uca arunacamarusa.\n35. Jupanacajj munañanëjjasinjja uqhamarac walja yänacsa churcäyäta ucatsa, uqhamarac jach'a yapuchaña suma oraksa churcäyäta ucatsa, janiw jumarojj yupaychapctamti, jan wali luräwinacapsa apanucupcaraquiti.\n36. “Jichhajj uñtanipjjeta, nanacajj esclavo tucuyatäpjjtwa, cawquïr oraktejj nayra awquinacajjaru churcta, achunacapata, utjirinacapata mank'asipjjañapataqui ucana.\n37. Cunanacatejj walja achqui ucanacajja reyinacataquiquiwa, nanacjjaruwa uchtajja juchanacajj laycu, jupanacasti khoru cancañampiwa apnakapjjetu nanacsa, uqhamarac uywanacajjsa. Ucatwa nanacajj wali llact'asitäpjjta.”\n38. “Take acanacwa nanacajj arsupjjta phokhañataqui aca kellkata toke, uca arust'äwi kellkatarusti firmapjjewa jilïrinacajja, levitanaca, uqhamarac sacerdotenacampi.”\n11. Alajjpachas acapachas jumanquiwa, jumaw acapach lurtajja, takpach oraken utjirinacs luraractajja.\n12. Jumaw amsta toksa, aynach toksa lurtajja, Tabor kollump Hermón kollumpejj cusisitaw sutim jach'añchapjje.\n13. Amparamajj take ch'amaniwa; ch'eka amparamajj jan atipcayawa, cupi amparamasti wali ch'amaniwa.\n14. Chekapar uñjañampi, asqui cancañampiw reyi konuñamarojj thurjjäsiyi, munasiñamp, cheka cancañampiw jumar jicjjatirejj jutapjje.\n15. Tatay, jumar cusisiñamp yupaychir marcajj cusisiñaniwa: khanamamp khant'ayat sarnaker marcajj cusisiñaniwa,\n16. juman sutim laycuw sapür cusisiñanïpjje, juman asqui cancañam laycuw cusisipjje.\n17. Jumaw ch'amapätajja, aytat cancañapätasa, qhuyapayasiñam laycuw ch'amanacajjajj jiljjati.\n18. Jiwasanacan arjjatirisajj Tatituwa, Reyisasti Israel marcan Kollanapawa.\n29. Ñankha lurir jakejja ajjsarayasiñanacapjja imt'iwa, ucampis asqui jakejja jacäwipjja chekachasiwa.\n30. Tatitun nayrakatapanjja janiw yatiñasa, ch'iqhi cancañasa, suma amuyt'anacasa cunäcjjeti.\n31. Jakejj guerrar sarañataquiw caballo waquichasi, ucampis Tatitunquiwa atipjañajja.\n27. Pä seman sarcasinsti, mä arumajj Adriático sat lamar kotanwa uñjasjjapjjta, thayampis ucsar acsar apnakata. Chica arumarusti barco apnaker jakenacajj sapjjänwa: “Niyaw waña oraker jac'achjjapjjatätan” sasa.\n28. Jupanacasti mä pitar kal chinuntasinwa kotar jakontapjje, kawkch'a mankhasa uc yatiñataqui. Ucatsti quimsa tunc sojjtan metröscataynawa. Mä juc'amp nayrakatar sartasinsti wasitatwa jakontapjjäna. Ucawjasti pä tunc pakallkon metroquëjjataynawa.\n29. Ucatsti ajjsarayasipjjaraquïnwa karkanacar thokt'aña. Ucatwa pusi ancla barco khepäjjar jakontapjje. Llact'asisaw Diosat mayisipjje: “Khanjtanjjaquispa” sasa.\n30. Ucchañcamasti barco apnaker jakenacajja barcot jaltjjañwa munapjjäna. Uca amtäwimpiw jisc'a botjja nayräjjat umar apakañatac waquichasipjjäna, nayräjjanquir anclanacsa apakapcaspas uqhama.\n31. Ucatwa Pablojj soldadonacan capitanapar uqhamarac soldadonacapampiru yatiyi: —Aca barco apnakerinacatejj sarjjanejja, jumanacajj janiw khespipcasmati —sasa.\n32. Uc ist'asinsti soldadonacajj jisc'a bote chinutäcän uca chinuñanac qharirapjje. Ucatsti umaruw jakontapjje.\n33. Khanjtanjjepansti Pablojj takenin cunacsa mankt'añapwa munäna. Ucatwa saraquïna: —Niya pä semanjamaw jan iquinëjjapjjtajja, uqhamarac jan mank'atäjjapjjtasa.\n34. Cunanacsay mankt'asipjjam. Waquisiw ch'amañcht'asipjjañamajja khespiyasipjjañamataqui. Janiraquiw maynis jiwcaniti —sasa.\n35. Uc sasinsti Pablojj mä t'ant'a irtasinwa Diosar yuspagari takenin nayrakatapana. Jupasti pachjasinjja mank'araquïnwa.\n36. Uc uñjasinsti takeniw cusisisa mank'apjjaraquïna.\n37. Uca barcon saririnacasti pä patac pakallk tunca sojjtanïpjjaraquïyätwa.\n38. Takenin mankt'asjjapjjatapatsti barcon utjasquir trigjja umaruw warantapjje, uqhamat barcon phisnaquëjjañapataqui.\n39. Willjtanjjepansti barco apnakerinacajj janiw uca chekanacjja uñt'apcänti. Ucampis mä kota muycat c'uchu uñjapjjäna. Uca c'uchusti suma ch'alla kota lacänwa. Uc uñjasinsti sapjjänwa: “Inach uca c'uchur barcjja apcatsna” sasa.\n40. Anclar chinuntat pitanac qharirasinsti, kotarpachaw anclanacjja apanucuwayjjapjje. Barco sarayir timón jaranucusinsti, nayräjj vela jakcatawayapjje. Ucatwa barcojj waña iramaru thayamp apcatayasi.\n41. Ucatsti barcojj ch'allaruw achuntjjäna. Uqham sayantjjasinsti nayräjj toketjja janiw juc'amp onjjtirjamäcjjänti, khepäjjatsti jach'a uma mathapinacaw t'unantanjjäna.\n42. Uqhamäjjepansti soldadonacajj presonacarojj jiwarayañwa amtjjapjjäna, jan qhitins jaltapjjañapataqui.\n43. Ucampis soldadonacan capitanapajj Pablor khespiyañ munasinwa, soldadonacaparojj säna jan qhitirus jiwayapjjañapataqui. Saraquïnwa: “Qhitinacatejj uma patan tuyuñ yatipqui ucanacajj nayrakat umar thokontapjjam wañar mistjjañataqui.\n44. Sascaquïnwa: Mayninacasti khepat mistupjjaraquim, tablanacjjata, jan ucajj barco c'ullunacjjatsa” sasa. Uqham lurasinwa takenis sumaqui waña oraker misturjjapjjäna.


Kunjamas jutïrin jakasïta uk jumaw ajlliñama. Jakañ ajllisim (Deuteronomio 30:19)\n¿CHEQAPUNIT JUMAJJ KUNJAMAS JUTÏRIN JAKASÏTA UK AJLLISMA? Yaqhep jaqenakajja, destinatäpkaspas ukhamwa amuyapjje, yaqhepasti Diosaw kunjamas jakañäni uk amti sapjjarakiwa. Ukatwa amtanakap jan phoqasajj “destinojaw ukhamäpacha” sasin sapjje.\nYaqhepajj jan walinaka, tʼaqesiñanak utjatap uñjasaw wal chuym usuyasipjje. Sum jakasiñatakis chʼamachasipkchejja, guerranaka, lunthatanaka, jaqe jiwayirinaka, usunaka, terremotonaka, jan ukajj yaqha ukhamanak utjatapatwa inamayakis chʼamachasipkaspa ukham amuyapjje.\nCheqas kuna jan walinakatï utjki ukanakaw kuntï lurañ amtkayätan ukanak mayjtʼayaspa (Eclesiastés 9:11). Ukhamäkchisa, taqeniw kunjamsa jutïrin jakasiñäni uk amtsna. Bibliarjamajja, kunjamas jakasiñäni ukajj sapa maynitäjjewa. ¿Kunatsa ukham sistanjja?\nIsraelitanakajj Suma Oraqer janïr mantapkipanjja, Diosajj Moisés toqew jupanakar akham säna: “Jakañampita jiwañampita ajllisiñamatak churapjjsma; ukhamaraki bendicionampita, maldicionampita ajllisipjjañamataki. Ukampis jakaña ajllisipjjam, jumanakampi, wawanakamampi jakapjjañamataki. Tatitu Diosamarusti munapjjam, istʼapjjarakim, suma iyawsañampi arkapjjarakim” sasa (Deuteronomio 30:15, 19, 20).\n“Jakañampita jiwañampita ajllisiñamatak churapjjsma; [...] bendicionampita, maldicionampita ajllisipjjañamataki. Ukampis jakaña ajllisipjjam” (Deuteronomio 30:19).\nIsraelitanakarojj Diosaw Egipto markan esclavöñat salväna, ukhamat Suma Oraqen kusisita jan esclavöjjasin jakasipjjañapataki. Ukampis ukham jakasiñatakejj jupanakaw ‘jakañ ajllipjjañapäna’. ¿Kunsa ukatakejj lurapjjañapäna? Jehová Diosaruw munasipjjañapäna, istʼapjjañapäna, Jupatsa janiw jitheqtapjjañapäkänti.\nJutïrin sum jakasiñatakejja, jumajj ukhamarakiw kunsa luräta uk ajlliñama. Jumatï Diosar munasiña, istʼaña, Jupat jan jitheqtañ ajllïtajja, wiñayatakiw aka oraqen mä paraison jakasïta. ¿Kunjamsa ukanak lurasma?\nDiosan amuytʼayatajja, “Diosajj munasiñawa” sasaw apóstol Juanajj qellqäna, cheqas munasiñaw Jupatakejj nayranki (1 Juan 4:8). Jesusajj uk sum yatïna, ukatwa “¿mandamientonakat kawkïris jukʼamp jachʼajja?” sasin jisktʼatajj akham säna: “Jehová Diosamar taqe chuymamampi, taqe almamampi, taqe amuyumampi munasiñamawa” sasa (Mateo 22:37). Ukhamasti, Diosar munasitasatwa Jupan amigopäsna, janiw ajjsarañatsa, ni istʼañaw sasakis Jupan amigopäksnati. ¿Kunatsa Diosar munasiñasa?\nKunjamtï mä awkejj wawapar wal munaskejja, ukhamwa Diosajj jaqenakar wal munasiraki. Awk taykanakajj pantjasirïpkchisa, wawanakapan kusisita sum jakasipjjañapatakejj yatichañataki, chʼamañchtʼañataki, yanaptʼañataki, munasiñamp cheqañchañatakiw wal chʼamachasipjje. ¿Kunsa wawanakapat suyapjjaraki? Jupanakar munasipjjañapa, istʼasirïpjjañapa, kuntï sapki ukas jupanakar yanaptʼañatakïtap amuyapjjañapwa munapjje. ¿Janit alajjpachankir perfecto Dios Awkisajj jupar munasiñassa, kuntï jiwas laykojj lurki ukanakat yuspärañassa munkarakpacha?\nDiosar istʼañatakejja, kunsa mayistu uk yatiñasawa, ukarjam lurañatakiw chʼamachasiñasaraki. Diosajj janiw nayra tiemponjam jaqenakamp parljjeti, ukatwa Jupar istʼañatakejj Biblia liyiñasa, kuntï yateqktan ukarjam sarnaqañasaraki (1 Juan 5:3).\nDiosar istʼañajj kunja wakiskirisa uk amuyañasatakejja, Jesusajj akham sänwa: “Jaqejj janiw tʼantʼa sapampikejj jakañapäkiti, jan ukasti Jehová Diosan lakapat mistki taqe uka arunakampi jakañapaw” sasa (Mateo 4:4). Manqʼasiñajj wali wakiskiriwa, ukampis Diosan arunakap yatjjatañaw jukʼamp wakiskirejja. ¿Kunatsa? Wali yatiñani Salomón reyejj akham sänwa: “Yatiñajja jaqerojj arjjatiwa, kunjämatï qollqejj arjjatki ukhama, ukampis [yatiñanïñajj] jilankiwa yatiñaniru jakaña churatapata” sasa (Eclesiastés 7:12). Yatiñanïñasa, Diosar uñtʼañasa jan walinak jan lurañataki, suma amtanakar puriñatakiw yanaptʼistu. Ukajj wiñay jakañ katoqañatakiw yanaptʼarakistu.\nDIOSAT JANIW JITHEQTAÑAMÄKITI\nPágina 12 ukankir yatichäwinjja, Jesusan aka arunakapwa liytʼtanjja: “Jakañar apir punkojj wali kʼullkʼuwa, thakipas kʼullkʼurakiwa, jukʼanikiw uka thaki jikjjatapjje” sasa (Mateo 7:13, 14). Uka thaknäm sarañatakejja, khititï thak sum uñtʼki ukajj yanaptʼistaspa ukhajj walpun yuspärsna, uka thakejj wiñay jakañaruw irpistu. Ukatwa Diosat janipun jitheqtañasäkiti (Salmo 16:8). ¿Kunjamsa uk lursna?\nSapüruw kunayman lurañanakani sarnaqtanjja, janiw kuntï munktan ukanakampis phoqañ puedktanti. Kun lurañassa Diosajj muni uk amuytʼañatakis janiw tiemponïktanti. Ukatwa Biblian akham amtayistu: “Kunjamsa sarnaqasipkta uk sum amuyasipjjam, jan jumanakajj jan amuytʼasir jaqenakjam sarnaqapjjamti, antisas yatiñan jaqenakjam sarnaqapjjam. Jan wali urunakankatas laykojj jan tiempjja ina chʼusar aptʼapjjamti” sasa (Efesios 5:15, 16). Diosat jan jitheqtañajja, Jupamp sum apasiñ nayrar uchaña sañwa muni (Mateo 6:33).\nKUNS LURÄTA UK JUMAW AMTAÑAMA\nKunatï nayrajj pasktam ukjja janiw mayjtʼaykasmati, ukampis familiaman jutïrin sum jakasipjjañapatakejj jumaw yanaptʼasma. Bibliarjamajja, alajjpachankir Jehová Dios Awkisajj wal munasistu, kun lurañassa muni uksa sarakistuwa. Miqueas profetajj akham sänwa:\n“Tatitojj sistamwa, kunatejj askïki ukjja, ukhamarak kuntejj jupajj jumatjja suyki uksa; jumajj cheqapäki uk luram, khuyapayasirirakïma, ukhamarak Tatit Diosamarus altʼat chuymamampirak jaysam” (Miqueas 6:8).\n¿Jumajj Diosar istʼasapunit sarnaqäta? Jumatï ukham lurätajja, Diosajj amigonakapar churañ arsuwayki uka bendicionanakwa katoqäta. Ukhamasti, kunsa luräta uk jumaw amtañama.\nBibliajj sum jakasiñatakiw yanaptʼistu\nBibliajja suma yanaptʼanakaniwa, jutïr urunsa sum jakasjjañäni sasaw chuymachtʼarakistu. Diosajj wiñay jakiriwa, jaqenakajj wiñayatak jakassna ukwa munaraki.


Hechos 4 - Holy Bible [Aymara Bible 1997] - (Hec 4)\nPedrompi Juanampisti marcanquir jakenacaruw parlasipcäna. Uqham parlañcamasti sacerdotenacaw jutapjjäna, templo uñjirinacan jilïripampi, uqhamaraqui saduceonacampi.\nJupanacajj colerasipjjänwa Pedrompi Juanampin jakenacar aqham yatichatapata: —Jesusan jiwatat jactatapajj uñacht'ayistuwa jiwatat jactañajj utjatapa —sasa.\nUcanac ist'asinsti, jupanacarojj preso catuntapjjäna. Ucatsti carcelaruw llaventapjje khepürcama, niya jayp'öjjatap laycu.\nUcampis waljaniw Diosan arunacap ist'irinacatjja iyawsapjjäna. Takpach iyawsirinacasti chachanaccamaquiw mä pheska warankjamäna.\nKhepürusti Jerusalenanwa tantacht'asipjjäna judionacan apnakerinacapampi, jilïrinacapampi ley yatichirinacampi.\nUcancapjjaraquïnwa sacerdotenacan Anás sat jach'a jilïripampi, Caifás, Juan, Alejandro, uqhamarac take jilïri sacerdotenacan familianacapampi.\nUcatsti Pedrompiru Juanampiruw irptayanipjjäna. Ucat jupanac taypir puriyanisinsti, jisct'apjjänwa: —¿Cuna munañampisa jan ucajj qhitin sutipjjarusa jumanacajj take acanac lurapjjtajja? —sasa.\nUcatsti Pedrojj Kollan Ajayumpi phokt'atäsinjja, jupanacarojj sänwa: —Marcanquir jilïrinaca, Israelanquir jilïr jakenaca,\nniyaquejjay jumanacajj nanacar jisct'apjjchistajja, cuna asquitejj aca usut jakempi lurasqui ucjjata, uqhamarac cunjämats jupajj c'umar tucu uc yatiñataquiraqui.\nTake Israel jakenacaruw nanacajj yatiyapjjsma jumanacan nayrakatanacamana. Qhitirutï jumanacajj ch'accatapcta ucarojja, Diosaw jiwatanac taypita jactayi. Uca Nazaretanquir Jesucriston sutiparuw aca jakejj c'umaraptayat uñjasi, jumanac nayrakatana.\nUca Jesusapï uca kalajja, qhitirutejj jumanac utachirïcasin jakonucupjjta ucajja, ucampis jupajj mä jach'a esquina kalaw tucu.\nC'umaraptayatäcäna uca jakesti jupanac taypin sayt'atäscaraquïnwa. Ucatwa apostolonac contrajj jan cun sapcänti.\nUcatsti uca tantachäwitjja Pedrompir Juanampirojj ankaruw qhitjjapjje, jupanaccama parlaquipañataqui.\nUcatsti sapjjewa: —¿Camachañänisa aca chachanacarojja? Jupanacajj mä milagro lurapjje. Take Jerusalenan jaquir jakenacasa ucjj yatipjjaraquiwa. Uca luräwitjja janiw jiwasanacajj jan yatir tuccaracsnati.\nUcampis jan juc'ampi marcar parlapjjañapataquejj ajjsarañ churañäni, jan juc'amp qhitirus acat qhursar Jesusan sutip aytasis parlapjjañapataqui —sasa.\nUcatsti Pedrompir Juanampiru jawsayanisinjja ewjjt'apjjänwa: —Janipun acat kheparojj wasitat parlapjjamti ni yatichapjjamsa uca Jesusan sutiparu —sasa.\nPedrompi Juanampisti ucjjar arsusinjja sapjjänwa: —Amuyt'apjjam. ¿Waliquïspati Diosan nayrakatapanjja, Diosat sipan jumanacar nayrakat ist'añajja?\nNanacajj janipuniw amuct'apquiristti cuntï uñjapcta ist'apcaracta ucanacat arsuñjja —sasa.\nUcatsti jilïrinacajj ajjsarañanac churasawa qhitanucjjapjje. Marcar ajjsarasinsti janiw cunjämats mutuyañjamäcänti, takeni Diosar yupaychapjjatap laycu cunatejj lurascatayna ucata.\nMilagro toke c'umaraptayatäcäna uca jakejj pusi tunc jila maranïnwa.\nPedromp Juanampejj antutnucutatjja, cawquinccäntejj maynïr iyawsirinacajj ucaruw sarjjapjjäna. Purisinsti take cuntejj sacerdotenacan jilïrinacapajj uqhamarac jilïri jakenacampi jupanacar sapcatayna uc yatiyapjjäna.\nJupanacasti uc ist'asinjja, takenis mayaquiw Diosar oracionan mayipjje: “Tata, jumätaw take cunatejj utjqui ucanac lurir Diosajja. Jumaw alajjpachsa, acapachsa, jach'a kotsa lurtajja.\nJumasti Kollan Ajayu tokew David sirvirimarojj arsüyäta, aqham sasa: ‘¿Cunats marcanacajj ch'ajjwapjje, jakenacasa inamayaqui cuns amtapjjaraqui?\nAcapach reyinacasa, marcanquir jilïrinacasa mayaquiw Dios contra tucupjje uqhamarac Cristo contras sayt'apjjaraqui.’\n“Chekpachansa Herodesampi Poncio Pilatompi yakha marcat jutirinacampi, israelitanacampisa, mayaquiw sayt'apjje aca marcana kollan Jesús Yokam tokejja.\nUqham lurasajj jupanacajj phokhasipquiwa, take cuntejj jumajj nayratpach amtcäyäta lurasiñapataqui uqhamarjama.\nJichhasti Tatay, uñtamay jupanacan ajjsarayañanacapa. Arquirinacamarusti ch'amamay churapjjeta, juman arunacam jan ajjsaras parlapjjañajjataqui.\nYanapt'apjjaraquitaya, jach'a ch'amamampi usutanacar kollañataqui, uqhamarac uñacht'äwinacsa, milagronacsa kollan Jesús Yokaman sutiparu lurapjjañajjataqui.”\nOración lurañ tucuyatatsti, cawqhantejj oración lurapcäna ucawjajj qhathatïnwa. Ucatsti takeniw Kollan Ajayumpi phokt'atäpjjäna, Diosan arupsti jan ajjsarasaraquiw parlapjjäna.\nApostolonacasti jach'a ch'amampiw Tatit Jesusan jiwatat jactatapjja khanañchapjjäna, Diosatsti jach'a bendicionanacaracwa catokapjjäna.\nUqhamasti jupanac taypinjja janiw cuna pist'ayasirinacas utjcänti. Take orakeninacasa, utaninacasa, ucanac aljasajja, iglesiaruraquiw uca aljat kollkjja apanipjjäna,\nucatsti apostolonacaruw churapjjäna. Jupanacasti sapakat mayniruraquiw laquintapjjäna jan utjatanacaparjama.\nJupanac taypinsti Chiprenquir mä levita jakew utjäna, José sata. Juparusti apostolonacajj Bernabé sasaw sutichapjjaraquïna. (Uca sutisti “chuymachiri” sañ muni.)\nUca jakejj orakep aljasinsti, aljat kollkjja apostolonacaruw churjjäna.


Qhititejj jan munasiñanïqui ucajj janiw Diosar uñt'quiti, Diosajj munasiñawa.\nJumanacajj k'omäjjapjjtawa, yatichapcsma uca arunac toke.\nUcat sipansa jumanacanjja munasiñajj utjapunpan, munasiñasti walja juchanacwa perdonaraqui.\nMunat jilatanaca, munasiñasaw maynit maynicama, munasiñasti Diosatwa juti. Qhitinacantejj munasiñapajj utjqui ucanacasti Diosan wawapawa, Diosarusti uñt'araquiwa.\n Qhitintejj munasiñajj utjqui ucajj llamp'u chuymaniwa, suma jakewa, janiw envidiasirïquiti, janiw jach'a jach'a tucurïquiti. Janiw cuna jan walsa lurquiti, janiraquiw cunsa jupataquiqui munirïquiti, janiw colerasquiti, janiraquiw colerasitapsa imjjäsisquiti. Janiw cunatejj jan walïqui ucatjj cusisiñ yatquiti, jan ucasti cunatejj chekapäqui ucat cusisiñ yati. Take cun t'akhesi, take cun iyawsi, take cun llamp'u chuymampi suyt'araqui. Munasiñajj janipuniw tucusquiti. Mä urojj janiw Diosan arunacapajj parlascjjaniti, janiraquiw jan uñt'at arunacatsa parlascjjaniti, ni take cun yatiñas munascjjaraquiniti.\nChachanaca, munasipjjam warminacamaru, cunjämtejj Cristojj iglesiaru munasi, uqhamarac jacañapsa jupa laycu apt'asiwayi uqhama.\nDiosaw nayrakat jiwasanacar munistu, ucatwa jiwasajj juparojj munaractanjja.\n“Jumanacatejj munapjjchistajja, camachinacajj phokhapjjam.\nAqhamanquiw munasiñajja: janiw jiwasanacati Diosar munapcäyätanjja, jan ucasti jupaw munistu Wawap qhitanisina juchanacasat khespiyañataqui.\nCuntejj lurapjjäta ucjja, munasiñampi lurapjjam.\nUqhamanwa yattanjja, iyawsaractan Diosajj jiwasanacar munatapa. Diosajj munasiñawa; qhititejj munasiñan jacqui ucajja Diosanwa jaqui, Diosasti jupanaraqui.\n“Awquiy, jumaw jupanac churista. Jichhajj muntwa nayajj cawquinccätejja, jupanacajj ucancapjjañaparaqui, jumajj jach'a cancañwa churista uc uñjapjjañapataqui, jumasti janïra acapachajj utjquipanwa munasista.\nJumanacatejj maynit maynicama munasipjjätajja, takeniw amuyapjjani nayan discipulonacajjäpjjatama —sasa.\n “Ist'apjjaractawa cunatï satäcänsa ucjja: ‘Jake masimarojj munam, uñisirimarusti uñisiraquim’ sasa. Ucampis nayajj sapjjsmawa: Uñisirinacamarojj munapjjam, [maldicirinacamarojj bendicipjjam, uñisirinacamarusti asqui lurapjjam,] Diosat mayirapipjjaraquim qhitinacatejj [jumanacar tokepctam,] uqhamarac jan walinacs lurapctam ucanacataquisa. Uqhamatwa jumanacajj alajjpachanquir Awquiman wawanacapäpjjätajja. Jupasti takenitaquiw intsa jalsuyani, uqhamarac asqui jakenacataquisa, jan asqui jakenacataquisa jallsa puriyaniraqui. Jumanacatejj munapjjsta qhitinacatejj jumar munapctam ucanacaruqui ucajja, ¿cuna asquirac catokapjjätasti? Impuesto cobririnacasa uca quipcracwa lurasipqui. Uqhamaraqui jilanacamaruquitejj aruntasipcsta ucajja, ¿cuna suma asquirac lurapjjta? Diosar jan uñt'iris ucjja luraraquiwa. Asquïpjjamaya, cunjämatejj alajjpachanquir Awquimajj asquïqui uqhama.\n Nayatejj jakenacana angelanacana parlanacap parlirista, ucat janirac munasiñanïquiristjja, mä latar uñtataquiw tojjokerista, mä platillor uñtataquiraquiw chhollokeristjja. Diosat catokat arunactejj parliristjja, uqhamarac Diosan amtatanacapsa k'al yatirista, take cuns yatiraquirista, iyawsañajjas jach'araquïspa kollunac onjjtayañcamajja, ucat janiraqui munasiñanïquiristjja, janiw nayajj cunäctsa. Take yänacajjtejj laquinokasjjerista, pachpa janchejjsa naqhantatäñataqui catuyasirista, ucatsti janirac munasiñajj utjquitaspajja, janiw cunataquis uca luratajjajj asquïcaspati.\nJanipun qhitirus manüpjjamti, jan ucasti jumanac pura munasiñanac manüpjjam. Jake masipar munirejja cuntejj leyejj sisqui ucwa phokhe.\nUcampis jumanacajj uñisirinacamarojj munapjjañanacamawa, asqui lurapjjañamaraquiwa, uqhamarac mayt'apjjañamaw jan cuns catokañampi. Uqhamatwa jumanacan catokañanacamajj jach'äni, jumanacasti Alajjpach Dios Awquin wawanacapäpjjätawa. Diosajj qhuyapayasiriraquiw, jupar jan yuspagaririnacatsa, juchararanacatsa.\n Janipun qhitirus manüpjjamti, jan ucasti jumanac pura munasiñanac manüpjjam. Jake masipar munirejja cuntejj leyejj sisqui ucwa phokhe. Camachi arunacajj siwa: “Jan wachoka juchjja luramti, jan jiwayamti, jan lunthatamti, [jan jake masimaru c'arintamti,] jan jakenquïri munapayamti” sasa. Take aca camachinacajja yakhanacamp cunajja, aca arunacwa phokhasi: “Jake masimarojj juma quipcarjam munasim” sasa. Maynitejj munasiñanïchejja, janiw cuna jan wals masiparojj lurcaspati, uqhamasti munasiñanwa leyejj sum phokhasi.\nDiosat catokat arunactejj parliristjja, uqhamarac Diosan amtatanacapsa k'al yatirista, take cuns yatiraquirista, iyawsañajjas jach'araquïspa kollunac onjjtayañcamajja, ucat janiraqui munasiñanïquiristjja, janiw nayajj cunäctsa.\n“Jake masimarusti janipuni cuna luratasa phoksusiraquimti, janiraqui jupa tokesa colerasiñamjja chuymamaru imjjäsimti. Jake masimarusti juma quipcarjama munaraquim. Nayätwa juman Tatitumajja.\nUñisiñajj ch'ajjwanacwa utjayi, ucampis munasiñajj take juchanacwa pampachi.\nUcatpï chachajj awquipsa, taycapsa jaytjjanejja, warmipampi mayachasjjañataqui, panpachanisti mä sapa jakequïpcaspasa uqhamäpjjaniwa.\nTake Kellkatasti Diosan amuyt'ayatawa, asquiraquiw yatichañataqui, chekachañataqui, uqhamarac k'oma jacañan sarnakañ yatichañataquisa,\nEsposa jicjjatañajj suma asqui jicjjatañawa; Diosan bendicionap catokañaraquiwa.\n Tatitun arsutanacapajj chekpachawa, ninamp pakallk cuti k'omachat kollker uñtatawa. Tatay, jumaw nanacarojj imasipquitäta, wiñayaw uca jakenacat jarc'akapjjetäta.\nJan jumanacajj Tatitur jan iyawsirinacampejj chicachasipjjamti, jupanacampi chicachasipjjasmajja, mä ch'ulla ch'ulla yuntar uñtatäpjjasmawa. ¿Cuna lurañaparac utji asquimpi ñankhampisti? Jan ucajj ¿cunjämaraqui khanasti ch'amacampïspasti?\nSaraquïnwa: ‘Ucatwa chachajj awquiparu taycaparu jaytanucusin warmipampi mayachasjjani, panipasti mayaquëjjaraquiniwa.’\nUqhamätap laycupï Diosajj Abrahamar asquit catokänjja iyawsäwip toke.\nJan amuyt'an jakerojj wastata wastatsa lek'jascam, janipuniw jan wali lurañanacapjja apakcasmati.\n¿Janit take suma orake waquicht'añ tucuyjjasinjja eneldo jan ucajj comino jathanac phawantquejja, ucatsti janc'aquiraqui ucjjarojj trigo phawantquejja, uca yapu thiyanacaru muytayatsti cebada, uqhamarac centeno phawantcaraquejja?


2 Timoteo 3 - Holy Bible [Aymara Bible 1997] - (2Ti 3)\nYatiñamaraquiwa, khepa urunacanjja jan wali tiemponacaw jutani.\nJakenacajj mich'aw tucupjjani, kollke chuymaraqui, jach'a jach'aw tucupjjani, jilamp parlirinacaraqui. Diosat jan wali parlapjjani, awquinacaparus janiw ist'cjjapjjaniti, jan yäkasirïnacäpjjaniwa, Diosar arcañarus janiraquiw jayscjjapjjaniti.\nJan munasiñanïpjjaniwa uqhamarac jan qhuyapayasiñani, arunac apnakerinaca, jan wali luräwinacapjja janiw apanucupcaniti, wali khorunacäpjjaniwa, asqui luräwinacan uñisirinacaparaquïniwa.\nAljantasirïpjjaraquiniwa, jan ajjsarasaw cuna jan walsa arsupjjaraquini, jach'a jach'a tucuñampi phokhantatäpjjaraquiniwa, jupanacan pachpa munañanacapacwa thakapjjani Diosan munañap thakañat sipansa.\nSuma Dios chuymäcaspas uqhamaw tucupjjani, ucampis chekpach Diosar arcañan ch'amapjja apanucupjjaniwa. Uca casta jakenacampejj jan cunans mayachasimti.\nAcanacasti utanacaru mantasinjja uca jucharar warminacaru sallkjerinacawa. Aca warminacajj take casta janchin munañapampi wayutäpjjewa,\nyatekasipquiwa, ucampis janiw amuyt'apquiti cheka arunacatjja.\nCunjämatejj Janes, uqhamarac Jambres jan wali jakenacajj Moisés contra sayt'apjjäna, uca pachparaquiw uca jakenacajj Tatitun arunacapataqui sayt'apjje. Aca jakenacajj chuymatpach jan wali amtani jakenacäpjjewa, iyawsäwi toketjja apanucutäpjjewa.\nUcampis janiw juc'amp nayrar sarapcaniti, takeniraquiw amuyasipjjani aca jakenacajj lokhenacätapa, cunjämatejj uca paninejj Moisés contra sayt'atapata pascäna, uqhamaraquiw pasani acanacampejja.\nUcampis jumajj sumwa arcawayta nayan yatichäwinacajjaru, sarnakatajjaru, amtäwejjaru, iyawsäwejjaru, llamp'u chuymanïtajjaru, munasiñajjarusa,\ncunanactejj t'akhestjja uca llaquinacarusa. Jumajj asquiw yatta cunatejj Antioquía marcana, Iconio marcansa uqhamarac Listra marcansa t'akhescäyätjja ucanacjja, ucampis Tatitojj take acanacatjja imituwa.\nUcampis jan wali jakenacajj uqhamarac sallkjerinacasa jan walit juc'amp jan waliruw sarapjjani, sallkjasina, uqhamarac sallkjayasisina.\nUcampis jumajj cuntejj yatekcta, ucat iyawscaracta ucarojj jan pächasis arcam. Jumajj asquiw yatta qhititejj yatichcäyätam ucjja.\nJumajj wawatpachwa Tatitun arunacapjja yatta, uca arunacaw yatichiristam, uqhamarac khespiyañaru irpiristam Cristo Jesusar iyawsäwi toke.\nuqhamat Diosanquirinacajj wali yatiñanïpjjañapataqui, take casta suma luräwinacatac suma waquichatäpjjañapataqui.


Hechos 26 - Holy Bible [Aymara Bible 1997] - (Hec 26)\nUcatsti rey Agripajj Pablorojj sänwa: —Arsusiscaquim —sasa. Pablosti ampar aytasina parlañ kallti:\n—Rey Agripa, wali cusisitätwa juman nayrakataman aqham parlt'añatac nayar jawsayatamata. Uqhamatwa nayajj arsusëjja take cuntejj judionacajj naya toke juchañchapquitu ucanacjjata.\nJuc'ampis jumaw nanac judionacan saräwinacajj-jja sum yatiractajja, uqhamarac cunattejj jichhajj ch'ajjwapcta ucsa yatiracta. Ucatpï achict'assmajj nayar take chuymampi ist'añamataquejja —sasa.\n“Take judionacajj asquiw yatipjje, cunjämtejj nayajj jupanac taypin jaccäyäta marcajjana, uqhamarac Jerusalenana, wawatpacha ucjja.\nJupanacasti ucjja sumaracwa yatipjjaraqui, arsuñ munapjjchejja, arsusipcaquispawa. Nayajj waynatpachaw fariseöyäta. Uquïr thaquisti Diosan leyiparjamajj, mä suma phokhañ thaquiraquiwa, maynïr judionacat sipansa.\nNayajj iyawstwa, Diosajj jiwatanacarojj jactayaniwa, cunjämtejj nanacan awquinacajjar arsuwaycatayna uqhamarjama. Ucatpï jichhajj nayarojj jupanacajj irpanipjjetojja, acan juchañchañataqui.\nIsraelan tunca payan wawanacapat sartir marcanacasti uca pachparaquiw Diosan arsutapar phokhañap suyt'asipcaraqui. Ucatwa jupanacajj Diosarojj yupaychapjje, sirvipjjaraqui uruy aruma. Rey Agripa, ucatwa nayarojj jichhajj juchañchapjjetu.\nJumanacasti ¿janit Diosan jiwatanacar jactayañap iyawsapctajja?\n“Nayrajja, naya pachpawa Nazaretanquir Jesusan sutip contra jan walinac luraña amtäyäta.\nUqhamwa nayajj Jerusalenanjja lurta. Sacerdotenacan jilïrinacapan arsutanacapampejj nayajj Tatitur iyawsir jakenacatjja, waljaniruw carcelar uchantayta. Jiwayapcän ucqhasti: ‘Waliquiw’ saraquïyätwa.\nWalja cutiraquiw nayajj jupanacarojj jawk'jayta, Tatitur iyawsäwipat cutektapjjañapataqui. Acsti take sinagoganacanwa lurirïyäta. Jupanacataquisti wali coleratapunïyätwa. Ucatwa yakha marcanacarus caturir sararaquirïyätjja.\n“Uca amtäwimpiw nayajj Damasco marcar sarascäyäta, jach'a jilïr sacerdotenacan arsutanacap phokhañataqui.\nUqham thaquinjam sarcasinjja, rey Agripa, mä jach'a khanaw alajjpachat khant'anitu. Ucqhasti niya chica horasjamänwa. Uca khanasti intit sipansa juc'amp jilt'atänwa. Ucasti nayjjaruraquiw khant'anitu, uqhamarac nayamp chic saririnacjjarusa.\nUcatsti takeniw oraker liwirtapjjta. Nayasti mä aru ist'aracta, hebreo aruta aqham siri: ‘Saulo, Saulo, ¿cunats arcnakesta? Wali ch'amaw jumataquejj nayataqui sayt'añamajja. Juma pachpaw chhojjriñchjastajj cunjämatejj mä vacajj mä ari fierror mat'akt'asajj jupa pachpa usuchjasejja uqhama’ sasa.\nUc ist'asinti nayajj sistwa: ‘¿Qhitïtasa, Tata?’ —sasa. Tatitusti situwa: ‘Nayajj qhitirutejj jumajj arcnakcta uca quicpa Jesusätwa.\nJichhasti sayt'asim. Nayaru sirviñamataquiw uñstsma, uqhamarac testigojjäñamataqui cuntejj jichhajj uñjctas ucjjata. Uqhamaraquiw khepürunacansa testigt'itäta nayat uñjcät ucanacampitsa.\nNayajj judío jakenacan amparapatsa khespiyaraquïmawa, uqhamarac jan judiöpquis ucanacatsa. Ucanac taypiruraquiw jichhajj qhitäma.\n“Ucatwa rey Agripa, nayajj alajjpachat ist'cäyät uca arurojj jaysta.\nUcatsti, Damasconquirinacaruw nayrakat Tatitun arunacap yatiyta. Ucjjarusti yatiyaractwa Jerusalén marcanquirinacaru, Judea tokenquirinacaru, uqhamarac jan judiöpquis ucanacarusa. Nayajj jupanacarojj sistwa: ‘Jan wali luräwinacamat arrepientisisin Diosar cutiquipstapjjam. Ucatsti asqui luräwinacarac lurapjjam, arrepientisipjjatam uñacht'ayasa’ sasa.\nUqham parlatajj laycuwa, judionacajj nayar templon catuntapjjetu, jiwayañ munasina.\nUcampis Diosan yanapapampejj jichhacamaw juparojj jan pächasisa arcascta. Diosan arunacap takenir yatiyasa, jisc'arus jach'arusa. Janiw cunapachas yakha arunacjja parlcti, cuntejj profetanacajj uqhamarac Moisesas arsupcäna, uqhamarac cunatï khepa urunacan phokhasiñapäcäna ucanacatjja:\n“Cristo Tatitojja t'akhesiñapapunïnwa. Jiwasinsti juparaquiw jiwatanacatjja nayrakat jactañapäna. Jactasinsti Diosan khanapata yatiyañaparaquïnwa marcasanquir jakenacaru, uqhamarac yakha marcanquirinacarusa” sasa.\nPablon uqham arsusitapatjja Festojj jach'atwa art'i: —Lokhëtaw, Pablo. Sinti yatjjatatamaw lokheptaytam —sasa.\nPablosti ucjjarojj sänwa: —Janiw lokhëcti, jach'a jilïr tata Festo. Ucampis parlatajjajj asquiquïsquiwa. Uqhamarus aca arunacajj chekaraquiwa.\nAcancascaraquiw rey Agripasa. Jupasti acanacjja asquiraquiw yatiscaraqui. Ucatwa jupan nayrakatapan jan ajjsaras acanacjja parlta. Yatiractwa jupan take acanacjja sum yatiscatapa, acanacasti janiw cawqui jamas c'uchunsa lurasquiti.\nRey Agripa, ¿profetanacan aruparojj iyawstati? Nayajj yattwa juman iyawsatamjja —sasa.\nAgripasti juparojj sänwa: —Mä juc'atjamatwa Tatitur niyapun iyawsayistajja —sasa.\nUcjjarusti Pablojj saraquïnwa: —Mä juc'atsa jan ucajj waljatsa, Diosajj munpan juman nayjama tucuñama uqhamarac qhitinacatejj jichhajj ist'apquit ucanacasa. Ucatsipan jan nayjamajj cadenamp ñach'atäcaracpati —sasa.\nPablon uqham parlatapatsti, rey Agripajj sayt'asjjewa, Berenice warmipampi, uqhamarac marca apnakerisa, take qhitinacatejj ucan kont'atäsipcäna ucanacasa.\nUcat yakhawjar sartasinsti, parlaquipasipjjänwa: —Aca jakenjj janiw cuna jan wali luratapas utjquiti jiwayatäñapatacjamajja. Janiraquiw waquisquiti carcelancañapasa —sasa.\nAgripasti Festorojj saraquïnwa: —Aca jakejj antutatäjjasapänwa, janitejj jupapachpa emperadorampi uñjatäña maycasapän ucajja —sasa.


Uraqpachankir irpirinakaw Bolivian jan irpirinakar jaqsupxañapx mayisipki\nSartasirinakax markachirinakaruw usuchjasipki (Jamuqa: Llika)\nQhipa urunakanx, Bolivianx jan walt’ayirinakaw utjawiyi, ukham uñjasaw uraqpachanx irpirinakar jaqsuñ amtanak jan utjañapatak arsuwiyapxi, Evo Morales Jilïr Irpiriruw ch’amacht’awiyapxi, jupax nayrïr phaxsiw 20 urükipan chhijlläwin atipawiyi.\nTwitteranx tata Manuel Zelayaw arsuwiyi, jupax “jan walinak (irpirinakar jaqsuña) janchi uñaqas jisk’achirinakan, anqa markanakamp apnaqayasirinakan, q’irwjirinakan lurapxatap k’umtha, jupanakax Bolivia markaruw jan walt’ayañ munapxi, markachirinakax chhijlläwin Aymara Jilïr Irpiritak waljan jaquwiyapxi” sasaw qillqt’awiyi.\nMama Piedad Córdovax arsuwiyarakikiwa, Awiya Yala Mayacht’at Markanakan Tamapankirinakax jaqüwinak uñakipasipki ukaw wakisi sasaw sawiyi, jupax Poder Ciudadano Siglo XXI tama irpirirakiwa.\n“Bolivian qamarinakat sinti arxatasirinakax jichhax irpirinakaruw jaqsu munasipki. Taqi Colombian amuyt’irinakaruw jawillt’tha, Boliviar arxatañäni” sasaw mama Córdobax llikan sawiyi.\nUka pachparakiw Chilinx Movimiento del Socialismo Allendistankirinakax Bolivian jan walinakax utjawayki ukxat arsuwiyapxi, “Evo Morales Ayma Jilïr Irpirirux ch’amamp jaqsuñ munasipki” sawiyiwa, “Awiya Yala markanakax ukham ch’amamp irpirinakar jaqsuñ munapxatap k’umiñâni, yatiyañäni” sasaw arsuwiyapxi.\nUka pachparakiw, Estados Unidonx Ben Nortonax arsuwiyi ukhamarakiw Ernesto Samperamp Angela Lerenampisa, jupanakax irpirinakar k’umirinakan jan wali luratanakap k’umiwiyapxi, markachirinakan irpirinakatak amtapxatap phuqhaspan sawiyapxiwa./RAR


Ucampis cawquïritejj sejja: “Nayajj Diosarojj muntwa” sasa, ucatsti jilapar uñisiscaraquejja, ucasti c'ariwa. Maynitejj jilapar uñjcasina jan muncchejja, ¿cunjämatsa Diosarojj munaspa jan uñjasajja?\nMaynitejj jach'ar tucuñ munchejja, ucat janirac cunäcchisa ucajja, jupa pachpawa sallkjasi.\nTatitusti siwa: “Profetanacasa, sacerdotenacasa juchararcamaquïpjjewa, Pachpa templojjanwa jan walinac lurasipquiri jicjjataracta.\nUca pachparaquiw lurasi ñankha jakenacampejja, qhitinacatejj Diosat armasipqui ucanacampejja. Take suyt'äwinacapajj ina ch'usaruquiw tucuwayjjaraqui.\n“¿Cunatarac jumanacasti: ‘Tata, Tata’ sapjjesta, ucatjja janirac cuntï sapcsma ucjja lurapctati?\nCunjämtï Diosajj jakerojj catokqui ucjja janiw amuyt'apquiti, jan ucasti jupanacan munañanacaparjamaquiw Diosampejj catokayasiñ munapjje, Diosan munañapar jan phokhasa.\nJupanacajj: Diosarojj uñt'apjjtwa sapjjewa. Ucatsti luräwinacapampejj janiw uqham uñacht'ayapquiti, jupanacajj uñisirinaca, jan yäkasiñan khoru jakenacäpjjewa, janiraquiw cuna sumsa lurirjamäpquiti.\n “¡Ay, camachapcaquït jumanacajj ley yatichirinaca, fariseonaca, c'ari chuymaninaca! Jumanacajja ankäjjatjja suma jank'o pintat amaya imäwjamäpjjtawa, ucampis mankhajja cunayman k'añu jiwat ch'aqhanacampi phokhantatäpjjtawa. Uqhamaraquiw jumanacajja ankäjjatjja wali k'oma tucupjjta jakenac nayrakatanjja, ucampis chuymanacamanjja jan wali luräwinacampi ñankha amtañanacampi phokhantatäpjjtawa.\n “Ley yatichirinacatjja amuyasipjjam; jupanacasti jach'a isinacamp isintasis sarnakañwa munapjje, plazanacansti jupanacajj wali ajjsart'añampi aruntayasiñ munapjje, uqhamarac sinagoganacansa nayrakat konuñanacaruw kont'asiñ munapjje, mank'añanacansti sumawja chekanacaruw kont'asiñ munapjje. Uqhamaraquiw ijmanacatjja utanacapsa aparapjje, ucatsti uca jan wali luratanacap imt'añataquejja jach'a oracionanac lurapjje. Jupanacaw juc'amp jach'a mutuyäwi catokapjjani.”\n Ucampis cuntejj Diosan arunacapajj yatichquistu uc lurapjjaraquim, janiraqui alek isch'uquirinacaquïpjjamti, uqham alek isch'uquisajja jumanacpachaquiw sallkjasisipcasma. Qhititejj alekaqui uca arunac isch'uqui, ucatsti janiraqui phokquiti ucajja, cunjämtejj mä jakejj ajanup espejot uñcatasquejja uqhamaquiwa.\n “Janiw qhitinacatejj: ‘Tatay, Tatay’ sisquitus ucanacajj takeni alajjpach marcarojj mantcaniti, jan ucasti qhitinacatejj Awquejjan munañapa lurqui ucanacaquiw mantani. Cunapachatejj uca urojj purincani ucapachajja, waljaniraquiw sapjjaraquitani: ‘Tatay, Tatay, nanacajj sutimaruwa parlapjjäyäta, sutimaruraquiw ñankha ajayunacarus jaksupjjäyäta, uqhamarac sutimjjaruraquiw walja milagronacs lurapjjäyäta’ sasa. Ucapachasti nayajj jupanacarojj saraquïwa: ‘Janipuniw jumanacarojj uñt'apcsmati, nayat jithektapjjet jan wali luririnaca’ sasa.\n “Jan jaken uñjatäñataquiqui Diosanquirjam, tucupjjamti. Uqham lurapjjät ucqhasti, alajjpachanquir Awquimajj janiw cuna churäwsa churapcätamti. “Cunapachatejj pist'ayasitanacaru yanapt'cäta ucqhajja, jan jakenacarojj yatiyamti, cunjämtejj c'ari parlirinacajj sinagoganacana, callenacana lurapqui uqhamjja. Jupanacasti jakenac nayrakatanjja wali sumat uñt'atäñwa munapjje. Nayasti khanacwa sapjjsma, uca luräwipatjja catokjjapjjewa. Cunapachatejj jumajj pist'ayasitanacar cuns churäta ucqhajja, wali munat amigomasa ucjja jan yatcpati; jan ucasti jan qhitiru yatiyasaqui luram, uqham luratamatsti alajjpachanquir Awquimajj cuttayjjätamwa.\n Yatiñamaraquiwa, khepa urunacanjja jan wali tiemponacaw jutani. Jakenacajj mich'aw tucupjjani, kollke chuymaraqui, jach'a jach'aw tucupjjani, jilamp parlirinacaraqui. Diosat jan wali parlapjjani, awquinacaparus janiw ist'cjjapjjaniti, jan yäkasirïnacäpjjaniwa, Diosar arcañarus janiraquiw jayscjjapjjaniti. Jan munasiñanïpjjaniwa uqhamarac jan qhuyapayasiñani, arunac apnakerinaca, jan wali luräwinacapjja janiw apanucupcaniti, wali khorunacäpjjaniwa, asqui luräwinacan uñisirinacaparaquïniwa. Aljantasirïpjjaraquiniwa, jan ajjsarasaw cuna jan walsa arsupjjaraquini, jach'a jach'a tucuñampi phokhantatäpjjaraquiniwa, jupanacan pachpa munañanacapacwa thakapjjani Diosan munañap thakañat sipansa. Suma Dios chuymäcaspas uqhamaw tucupjjani, ucampis chekpach Diosar arcañan ch'amapjja apanucupjjaniwa. Uca casta jakenacampejj jan cunans mayachasimti.\n Take ucanac luratam laycusti jumajj jan cuna arsusiñaniw uñjastajja jumajj qhitïscamsa. Jakenacarusti juchañcharactawa uqham juchañchasinsti juma quipcaw juchañchastajja, juman uca quipca luratam laycu. Ucampis yatipjjtanwa, Diosajj cunatejj chekäqui ucarjamaw uñji, take acanac luririnacarojja juchañcharaqui. Ay jake, jumatejj jakenacarojj juchañchstajja take uca luräwinacapata, ucatsti jumajj jupanacjamaraqui lurascsta ucajja, ¿amuytati Diosan mutuyäwipat jaltañjja? ¿Jan ucajj Diosan munasiñapjja, jan tucusquir llamp'usiñapsa janich yäkcta? Chekpachansa uca Diosan llamp'u tucutapajja juman take ucanac arrepientisisa apanucuñamataquiwa. Wali kala chuymanïtawa, janiraquiw uca jan wali luratanacamsa apanucuñ munctati. Ucatpï jichhajj juma pachpataqui uca jan wali luräwinacjja wal montonasctajja, cunürutejj Diosan chekapar taripañ urojj purincani ucürutaqui.\n Uqhamapï jumanacajj cunatejj k'añüqui ucjja apanucupjjam, uqhamarac jan walinacas wali phokhantatäqui ucsa. Cuna arunacatejj jumanacan chuymanacaman yapuchatäqui ucjja llamp'u chuymampi catokapjjam, uca arunacasti ch'amaniwa almanacam khespiyañataquejja. Ucampis cuntejj Diosan arunacapajj yatichquistu uc lurapjjaraquim, janiraqui alek isch'uquirinacaquïpjjamti, uqham alek isch'uquisajja jumanacpachaquiw sallkjasisipcasma. Qhititejj alekaqui uca arunac isch'uqui, ucatsti janiraqui phokquiti ucajja, cunjämtejj mä jakejj ajanup espejot uñcatasquejja uqhamaquiwa. Ucapachajj uñcatt'asiwa cunjämäquitejj uca, ucatsti sarjjasinjja armt'asjjewa cunjämäcäntejj ucjja. Ucampis qhititejj jan armt'asqui cuntejj ist'qui ucjja, jan ucasti sum Diosan leyipatjja amuyt'asi, cawquïr leyitejj khespiyat sarnakasiñ churquistu ucarjam sum sarnakasa, phokasaraqui, uca jakejja cusisiñaniwa. Maynitejj Diosar arcatap amuyaschejja ucatsti cuns parlascacchi ucajja, jupa pachpaw c'arintasisqui, Diosar arcatapasti inamayaquiraquiwa.\n “Jan yakhanacarojj juchañchapjjamti, Diosasti janiraquiw jumanacarojj juchañchapcätamti. Perdonapjjam, Diosasti perdonapjjaraquïtamwa. Yakhanacarojj churapjjam, jumanacarusti Diosaw churapjjätam. Diosasti bolsanacamarojj wali phokt'at churapjjätam, suma thalantt'ata, limintt'ataraqui. Cunjämtï yakhanacarojj lurapcäta uca pachparacwa Diosajj jumanacampejj luraraquini.” Jesusasti aca uñtasitatwa amuyt'ayi: “¿Mä juyqhu jakesti, juyqhu masiparojj irpaspati? ¿Janit panpachani mä p'iyaru jalantapcaspajja? Janiw qhiti yatekeris yatichiripatjja juc'ampïquiti, yatekañ tucuyjjaspa ucqhasa yatichiripjamaraquïspawa. “¿Cunatsa jilaman nayrapan jisc'a k'añojj utjqui ucjj uñch'uctajja, nayraman jach'a lawa utjqui uca janïr apscasinjja? ¿Cunjämrac jilamarusti sañ muntasti, ‘Jilata, nayramat uca jisc'a k'añu apst'äma’ sasa, juman nayraman mä jach'a lawajj utjasquipanjja? ¡C'ari chuyman jake! nayrakat nayramancquis uca jach'a lawa apsusim, ucatwa jumajj jilaman nayrapan jisc'a k'añojj utjquis ucjja sum uñjäta apsuñataqui.\n “Jake masimarojj jan juchañchapjjamti, Diosajj jan jumanacar juchañchañapataqui. Cunjämtï jumanacajj jake masimarojj juchañchapctas uqhamaracwa Diosajj jumanacarojj juchañchapjjätam; cunjämtejj jumanacajj jakenacar lurapcäta uqhamaracwa jumanacarojj Diosajj lurapjjätam. ¿Cunjämrac jumasti jilaman nayrapan mä jisc'a k'añun utjatapjja uñch'uctasti, ucatsti jumajj janiraqui amuyasctati mä jach'a thuru lawajj nayramancasqui ucjja? Jan ucajj ¿cunjäms jumajj jilamarojj sasmajj: ‘Suyt'am, nayaw juman nayramat uca jisc'a k'añu apsüma’ sasajja, juman nayramanjja mä thuru lawa utjasquipanjja? ¡C'ari chuyman jake!, nayrakat uca thuru lawa nayramancquis uc apsusim, ucatwa jumajj sum uñjasma uca jisc'a k'añojj jilaman nayrapan utjquis uc apsuñataquejja. “Janiraqui kollanäquis uca yänacjja anunacarojj churapjjamti, ucatarac uca anunacasti jumanacar cutcatapjjeristam jisc'a jisc'a tucjañataqui. Janiraqui perlanacamsa qhuchinacarojj warjjaruyapjjamti, taquisipjjañapataqui.\n Munat wawanacajja, acanacwa kellkanipjjsma juch jan lurapjjañamataqui. Ucampis cawquïritejj juchañchasqui ucataquejj, utjistuwa mä arjjatirisa alajjpach Awquisan nayrakatapana, ucasti Jesucristowa, jupajj chekawa. Tatit Jesucristow jacañap loktasiwayi uca tokew juchanacasajj perdonatäjje, janiw jiwasan juchanacasacti, jan ucasti take aca orakpachan juchanacapa. Jiwasatejj Diosan camachinacaparu ist'asctanjja, uqhamanwa Diosar uñt'atasjja yattan. Ucampis cawquïritejj sanejja: “Nayajj uñt'twa” sasa, ucatsti janirac camachinacap imcaniti ucasti, c'ariwa. Jupanjj janiraquiw cheka arojj utjquiti. Ucampis cawquïritejj Diosan camachinacaparjam lurqui ucajja, chekpachansa Diosarojj muniwa; uqhamatwa yattanjja Tatitumpi mayaquïtasjja. Qhititejj: “Diosampiw jacascta” sasqui ucajja, cunjämatejj Jesucristojj jaccäna uca quicparaquiw jacañapa.\n “Qhititejj juc'a apnakañanacan chekapäqui ucajj, walja apnakañanjja chekaparaquïniwa; juc'ana jan chekapäcchi ucajja waljanjja janiraquiw chekapäcaspati. Uqhamasti jumanacatejj aca jucharar oraken yänacapan jan chekapäpcsta ucajja, ¿qhitirac chekpacha yänacsti churapjjätamsti? Jumanacatejj yakhanquirinacjja jan cheka chuymampi apnakapjjsta ucajja ¿qhitirac churapjjätam jumanacanquirinacsti? “Janiw qhiti sirviris pä patronarojj sirvcaspati; maynirojj uñisiniwa, maynirusti munaraquiniwa; jan ucajj maynirojj sum arcchini, maynirusti janirac yäkcchiniti. Janiw sirvipcasmati Diosampiru kollkempirojja.” Kollker wali chuyma churat fariseonacasti take acanacjja ist'asipcaraquïnwa, ucat jupanacajj Jesusatjja larusipjjäna. Jesusasti jupanacarojj saraquïnwa: “Jumanacasti jakenac nayrakatanjja asquit uñt'ayasipjjtajja, ucampis Diosajj chuymanacamjja sumwa uñt'apjjtamjja. Cunatejj jakenacataqui asquïqui ucajj Diosataquejj janiw walïquiti.\n Munat jilatanaca, ¿cunataquis walejja maynitejj: “Nayajj iyawstwa” sischi ucatjja janiraqui cuna ascsa lurcchiti ucajja? ¿Uca iyawsañapasti khespiyaspati? Sañäni, mä jilatarutejj jan ucajj mä cullacarutejj isipajj jan utjcani uqhamaraqui mank'añapasa, ucat jumanacatjja maynejj sani: “Waliqui, janjjatasim, mank'asiraquim” sasa, ucatsti janiraqui issa ni mank'sa churcaniti ucqhajja, ¿cuna asquis uca arsutapajja? Uqhamawa iyawsañajja, janitejj luräwinac toke uñacht'ayasqui ucqhajja, uca iyawsaña sapaquejj jiwatawa. Inas maynejj sischini: “Jumajj iyawsañanïtawa, ucampis nayajj suma luräwinac lurtjja” sasa. Jichhajj uñacht'ayitaya jan suma luräwinacan iyawsañamjja, nayasti uñacht'ayaraquïmawa iyawsañajj-jja suma luratanacajj toke. Jumajj iyawstawa mä sapa Diosan utjatapjja, ucsti walic lurasctajja, uqhamjja supayanacas iyawsasipcaraquiwa, ajjsarañatsa qhathatipjjaraquiwa. Ucampis pisi amuyun jake, ¿janit amuyt'cta maynin iyawsatapatejj jan suma luräwinacampi uñacht'ayascchi ucqhajja, uca iyawsañapan jiwatätapa? Diosajj nayra Abraham awquisarojj iyawsañampi Isaac wawapa sacrificion loktatapatwa catokänjja. Niyaw amuytanjja, Abrahaman iyawsañapajj luratap tokwa uñstäna, uca iyawsañapasti phokhataraquiw tucu luratap toke. Uqhamatwa Diosan arupan kellkatajj phokhasïna: “Abrahamajj Diosaruw iyawsäna, Diosasti ucatjj ‘Waliquiw’ sasaw catokäna.” Abrahamasti Diosan amigopa sataraquïnwa. Jumanacajj uñjapjjtawa, Diosajj jakerojj catokewa luräwinacap tokeraqui, janiw iyawsatap laycuquiti. Uca pachparaquiw lurasïna Rahab sat jan wali sarnakeri warmimpejja. Uqham luratapatwa Diosajj aca warmiru asquit catokäna. Jupasti qhitatanacarojj utaparuw catokäna, ucatsti yanapt'araquïnwa yakha thaquinjam mistjjapjjañapataqui. Cunjämatejj janchejj jan ajayumpejj jiwatajja, uqhamaraquiwa iyawsañajj jiwata, cunapachatejj jan suma luräwinacampi uñacht'ayasqui ucqhajja.


Éxodo 35 - ព្រះគម្ពីរបរិសុទ្ធ [ខ្មែរព្រះគម្ពីរ 1954] - (និក្ខម 35)\n៣៥:១ ៣៥:២ ៣៥:៣ ៣៥:៤ ៣៥:៥ ៣៥:៦ ៣៥:៧ ៣៥:៨ ៣៥:៩ ៣៥:១០ ៣៥:១១ ៣៥:១២ ៣៥:១៣ ៣៥:១៤ ៣៥:១៥ ៣៥:១៦ ៣៥:១៧ ៣៥:១៨ ៣៥:១៩ ៣៥:២០ ៣៥:២១ ៣៥:២២ ៣៥:២៣ ៣៥:២៤ ៣៥:២៥ ៣៥:២៦ ៣៥:២៧ ៣៥:២៨ ៣៥:២៩ ៣៥:៣០ ៣៥:៣១ ៣៥:៣២ ៣៥:៣៣ ៣៥:៣៤ ៣៥:៣៥\nMoisesasti take israelitanac jawsthapisa tantachasinsti sänwa: “Tatitusti acanac lurañaswa muni:\nSojjta uru irnakasaw cunanacsa lurañasa, ucampis pakallko urusti jumanacataquejj kollanäniwa, samarasa Tatitur jach'añchañ ururaqui. Ucampis qhititejj uca urojj cunsa lurcani ucajja jiwayatäñapawa.\nUqhamarac cawqhantejj jumanacajj jacapcta ucanjja samarañ urojj janipuniw cuna ninsa nactayapjjaraquïtati” sasa.\nMoisesasti take israelitanacarojj aqham sänwa: “Tatitusti take acanac lurañaswa muni:\nJumanacajj Tatitutaquejj mä ofrenda apthapipjjam. Take qhitinacatejj Tatituru chuymapat ofrenda churañ munapqui ucanacajja take chuymaw churapjjañapa kori, kollke, bronce ucanac apanisa.\nUqhamarac azul tela, wila morado tela, wila tela, lino sat suma hilo, cabriton t'awrapa,\novej lip'ichi wilaru teñita, tejón sat animalanacan lip'ichipa, acacia sat lawanaca,\naceite mechanac naqhayañataqui, suma k'apquir perfumenaca loktaña aceitetaqui, uqhamarac suma inciensotaqui.\nUca quipcarac ónice sat kalanaca, uqhamarac yakha suma kalanaca; efod, pectoral sat sacerdoten isinacaparu ch'okjjatañataqui.\n“Take qhitinacatejj suma amuyt'ampi suma yänac lurirïpqui ucanacaw jutapjjañapa Tatitojj cuntejj sisqui take uca yänac lurañataqui:\nKollana chekanjja carpapamppacha, uca carpan techonacapa, ganchonaca, tablanaca, utachañatac lawanaca, jach'a sayir poste lawanaca, orak mankher utt'añapamppacha,\narcjja callañanacapampi, tapampi uqhama, uca quipcarac imjjatqui uca velopsa,\nmesa callañapamppacha, uqhamarac take yänacapampi; t'ant'sti Tatitun nayrakatapar uchañataqui,\nkhanayañataqui candeleronacjja yänacapamppacha, aceitsa mechanac khanayañataqui,\nincienso naqhayañ altarsa callañapamppacha, loktañ aceite, suma k'apquir incienso, cortina kollana chekar mantañawjataqui,\nsacrificionac naqhantayañatac altara broncet lurata rejillapampi, uqhamarac callañanacapamppacha, take yänacapamppacha, uca quipcarac uma uchañ tinajsa uchañapamppacha,\nuqhamarac cortinanacsa patiotaqui, poste lawanacapamppacha, utt'añanacapamppacha, patior mantaniña puncutaquis mä cortina,\nuqhamarac kollan chekan patiopataquisa ch'acurunacsa, lazonacapamppacha catt'ayañataqui;\nuca quipcarac lurapjjañapawa kollana chekan sacerdoten lurañanacapa lurañataquejj sacerdote isinaca, Aaronataqui suma kollana isinaca, uqhamarac wawanacapataquisa sacerdote isinacsa.”\nTake israelitanacajj Moisesan ucatjja sarawayjjapjjänwa.\nUcampis take qhitinacatejj chuymanacapan amthapisisajj take chuymanacapampi Tatitutac ofrendanaca apt'ata cutt'anipjjäna, Tatitumpi Jiquisiñ Carpajj lurasiñapataqui, take yänacampi, uqhamarac sacerdoten kollan isinacapsa.\nUcatsti take chachanaca, warminacaw chuymapatjama apanipjjäna t'irt'asiñ ganchonaca, sortijanaca, argollanaca, uqhamarac korit lurat brazaletenaca, yakha korit lurat yänacampi. Sapa mayniw korit lurat yänaca apanipjjäna cuntejj Tatitur catuyapcäna ucanaca.\nTake qhitinacantejj utjcäna azul telanaca, wila morado tela, wila tela, lino sat suma hilo, cabriton t'awrapa, ovej lip'ichi wilar teñita, jan ucajj tejón sat animalanacan lip'ichinacapsa ucanaca apanipjjäna.\nTake qhitinacantejj kollkesa, jan ucajj broncesa utjcäna ucanacajja Tatitutaquiw apanipjjäna. Uqhamarac qhitinacantejj acacia sat lawanacajj utjqui ucanacsa apanipjjaraquïnwa cunanacatejj munasqui ucanaca lurañataqui.\nUca quipcarac take suma amuyt'an warminacasti amparanacapampejj kapupjjaraquïnwa azul, wila morado, wila ch'anqhanaca, uqhamarac lino sat suma hilonacsa.\nUqhamarac cawquïr warminacatejj cunsa lurañ yatipcäna, uqhamarac chuymanacapan cunsa lurañ munapcäna ucanacajja cabritona t'awranacapataracwa kapupjjaraquïna.\nJilïri jakenacasti apanipjjaraquïnwa ónice sat kalanaca, uqhamarac yakha suma kalanacampi sacerdotena efod, pectoral sat isinacapa patjjaru ch'okjjatañataqui.\nUcjjarusti apanipjjaraquïnwa suma k'apquir perfumenaca, mecha naqhayañatac aceite, loktañataqui aceite, uqhamarac suma k'apquir incienso nact'ayañataqui.\nTake israelit chachanaca, uqhamarac warminacaw chuymanacapan amthapisipjjäna cuntejj Tatitojj luram siscäna uca lurañan yanapt'añjja, ucatsti take chuymaw ofrenda Tatitutac apanipjjäna.\nMoisesasti israelitanacarojj sänwa: “Uñjapjjam, Tatitusti Judá tributa Bezaleel sat chacharuw ajlli, jupasti Uri sat chachan yokapawa, uqhamarac Hur sat chachan allchhiparaqui.\nDiosajj Ajayupampiw phokt'i yatiñanïñapataqui, suma amuyt'anïñapataqui take cunanac yatirïñapataqui, uqhamarac take cunanac lurirïñapataqui.\nUca quipcarac planonac lurañapataqui, uqhamarac korita, kollketa, bronceta yänac lurañapataqui.\nUqhamarac suma kalanaca luras uchañapataqui, lawanaca, yänaca, planonaca yakha yänacamp lurañapataqui.\nUcjjarusti churaraquïnwa suma amuyt'a, yatichañapataqui. Juparu, Aholiab sat chacharu, acasti Ahisamac satan yokapänwa Dan sata tributaraqui.\nUcat jupanacarusti take cunanac lurañ amuyumpiw phokt'i planonac lurañanacampi azul telaru, wila morado telaru, wila telaru, lino sat suma fino hilompi bordañanaca, uqhamarac yakha suma yänacampi lurañanaca.\nÉxodo 1 / និក្ខម 1\nÉxodo 2 / និក្ខម 2\nÉxodo 3 / និក្ខម 3\nÉxodo 4 / និក្ខម 4\nÉxodo 5 / និក្ខម 5\nÉxodo 6 / និក្ខម 6\nÉxodo 7 / និក្ខម 7\nÉxodo 8 / និក្ខម 8\nÉxodo 9 / និក្ខម 9\nÉxodo 10 / និក្ខម 10\nÉxodo 11 / និក្ខម 11\nÉxodo 12 / និក្ខម 12\nÉxodo 13 / និក្ខម 13\nÉxodo 14 / និក្ខម 14\nÉxodo 15 / និក្ខម 15\nÉxodo 16 / និក្ខម 16\nÉxodo 17 / និក្ខម 17\nÉxodo 18 / និក្ខម 18\nÉxodo 19 / និក្ខម 19\nÉxodo 20 / និក្ខម 20\nÉxodo 21 / និក្ខម 21\nÉxodo 22 / និក្ខម 22\nÉxodo 23 / និក្ខម 23\nÉxodo 24 / និក្ខម 24\nÉxodo 25 / និក្ខម 25\nÉxodo 26 / និក្ខម 26\nÉxodo 27 / និក្ខម 27\nÉxodo 28 / និក្ខម 28\nÉxodo 29 / និក្ខម 29\nÉxodo 30 / និក្ខម 30\nÉxodo 31 / និក្ខម 31\nÉxodo 32 / និក្ខម 32\nÉxodo 33 / និក្ខម 33\nÉxodo 34 / និក្ខម 34\nÉxodo 35 / និក្ខម 35\nÉxodo 36 / និក្ខម 36\nÉxodo 37 / និក្ខម 37\nÉxodo 38 / និក្ខម 38\nÉxodo 39 / និក្ខម 39\nÉxodo 40 / និក្ខម 40